text:
Kodi Timamvetsa Tanthauzo Lake?
“Anatseguliratu maganizo awo kuti amvetse tanthauzo la Malemba.”—LUKA 24:45.
1, 2. Kodi Yesu analimbikitsa bwanji ophunzira ake pa tsiku limene anauka?
TSIKU limene Yesu anaukitsidwa, ophunzira ake awiri ankapita kumudzi wina. Mudziwu unali pa mtunda wa pafupifupi makilomita 11 kuchokera ku Yerusalemu. Iwo sankadziwa kuti Yesu wauka choncho anali ndi chisoni kwambiri. Kenako Yesu anatulukira n’kuyamba kuyenda nawo limodzi. Iye anawalimbikitsa kwambiri ‘powatanthauzira zinthu zokhudza iyeyo m’Malemba onse, kuyambira ndi Zolemba za Mose ndi za aneneri zonse.’ (Luka 24:13-15, 27) Iwo anakhudzidwa kwambiri mumtima chifukwa Yesu ‘ankawafotokozera Malemba momveka bwino.’—Luka 24:32.
2 Tsiku lomwelo, ophunzira awiriwa anabwerera ku Yerusalemu. Iwo anafufuza atumwi n’kuyamba kuwauza zimene zinachitika. Ali mkati mofotokoza, Yesu anatulukiranso ndipo onse anamuona. Atumwiwo anaopa kwambiri ndipo ankakayikira kuti ndi Yesudi. Kodi Yesu anawalimbikitsa bwanji? Baibulo limati: “Anatseguliratu maganizo awo kuti amvetse tanthauzo la Malemba.”—Luka 24:45.
3. (a) Kodi tingakumane ndi mavuto ati mu utumiki? (b) N’chiyani chingatithandize kuti tizisangalala ndi utumiki?
3 Ifenso nthawi zina tikhoza kukhala osasangalala. Mwina tikugwira ntchito yolalikira mwakhama koma takhumudwa chifukwa anthu safuna kumvetsera. (1 Akor. 15:58) Kapena mwina anthu amene timawaphunzitsa sakusintha. Mwinanso ena amene tinkawaphunzitsa asiya kuphunzira. Kodi tingatani kuti tizisangalalabe ndi utumiki? Chinthu chimodzi chimene chingatithandize ndi kumvetsa bwino tanthauzo la mafanizo a Yesu. Tiyeni tikambirane mafanizo atatu n’kuona zimene tikuphunzirapo.
FANIZO LA WOFESA MBEWU AMENE AMAGONA
4. Kodi fanizo la wofesa mbewu amene amagona limatanthauza chiyani?
4 Werengani Maliko 4:26-29. Kodi fanizoli limatanthauza chiyani? Munthu wotchulidwa mu fanizoli akuimira munthu aliyense amene amalalikira za Ufumu. Mbewuzo zikuimira uthenga wa Ufumu umene timalalikira kwa anthu amtima wabwino. Mofanana ndi munthu wina aliyense, mlimiyu “amagona usiku n’kumadzuka kukacha.” Ndiyeno pang’ono ndi pang’ono, “mbewuzo zimamera ndi kukula” mpaka nthawi yokolola. Mbewuzo zimakula ‘pazokha’ n’kumasintha. Ndi mmene zimakhaliranso ndi anthu amene timaphunzitsa. Amasintha mwapang’onopang’ono. Ndiyeno akafika pofunitsitsa kutumikira Mulungu, amadzipereka kwa iye ndiponso kubatizidwa. Apa tsopano zimakhala ngati akubala zipatso.
5. N’chifukwa chiyani Yesu ananena fanizo la wofesa mbewu amene amagona?
5 N’chifukwa chiyani Yesu ananena fanizoli? Anachita zimenezi pofuna kutithandiza kudziwa kuti Yehova ndi amene amakulitsa uthenga wa Ufumu mumtima wa munthu wa “maganizo abwino.” (Mac. 13:48; 1 Akor. 3:7) N’zoona kuti timabzala ndiponso kuthirira koma sitingathe kukulitsa mbewuzo kapena kuzichititsa kuti zikule mwachangu. Mofanana ndi munthu wa mu fanizo lija, sitidziwa mmene mbewuzo zimakulira. Timangochita zinthu zathu za tsiku ndi tsiku mwina osaona mmene munthu akusinthira. Koma pakapita nthawi, timaona kuti munthuyo akubala zipatso ndipo amayamba kutithandiza pa ntchito yokolola.—Yoh. 4:36-38.
6. Kodi tiyenera kuzindikira chiyani tikamaphunzitsa anthu?
6 Kodi tikuphunzira chiyani pa fanizoli? Choyamba, tiyenera kuvomereza kuti tilibe mphamvu yochititsa munthu kusintha kapena kuyamba kukonda Mulungu. Tiyenera kukhala ozindikira n’kumapewa kukakamiza anthu kuti abatizidwe. Tizingoyesetsa kuthandiza anthu n’kuvomereza modzichepetsa kuti udindo wodzipereka kwa Yehova ndi wawo. Munthu ayenera kudzipereka kwa Mulungu chifukwa chomukonda osati pa zifukwa zina. Tikutero chifukwa chakuti zifukwa zinazo sizingasangalatse Yehova.—Sal. 51:12; 54:6; 110:3.
7, 8. (a) Kodi tikuphunziranso chiyani pa fanizo la Yesu la wofesa mbewu amene amagona? Perekani chitsanzo. (b) Kodi fanizoli likutiphunzitsa chiyani za Yehova ndi Yesu?
7 Chachiwiri, kumvetsa tanthauzo la fanizoli kungatithandize kuti tisakhumudwe ngati panopa sitikuona zotsatira za ntchito yathu. Tiyenera kukhala oleza mtima. (Yak. 5:7, 8) Ngati ifeyo tachita zonse zimene tingathe pothandiza munthu, koma munthuyo osasintha, tisaganize kuti zachitika chifukwa chakuti ndife osakhulupirika. Yehova amakulitsa mbewu za Ufumu mumtima mwa anthu odzichepetsa okha amene amalolera kusintha. (Mat. 13:23) Choncho tisamaganize kuti kusintha kwa anthu n’kumene kumasonyeza kuti utumiki wathu ukuyenda bwino. Yehova amaona kuti tikuchita bwino ngati tikuchita khama polalikira, ngakhale kuti anthu amene tikuwaphunzitsawo sakusintha.—Werengani Luka 10:17-20; 1 Akorinto 3:8.
8 Chachitatu, nthawi zina sitiona mmene uthenga wabwino ukusinthira munthu. Mmishonale wina ankaphunzitsa Baibulo banja lina. Tsiku lina banjalo linauza mmishonaleyo kuti likufuna kukhala ofalitsa osabatizidwa. Ndiyeno mmishonaleyo anawauza kuti ayenera kusiya kaye kusuta fodya. Koma anadabwa kumva banjalo likunena kuti linasiya kusutako miyezi ingapo m’mbuyomo chifukwa chozindikira kuti Yehova akhoza kuwaona akusuta. Popeza Yehova amadana ndi chinyengo, iwo anaona kuti ngati akufuna kusuta asamabisire mmishonaleyo, apo ayi angosiyiratu. Popeza anayamba kukonda kwambiri Yehova, anasankha kuti angosiyiratu kusuta. Mmishonaleyu sanadziwe kuti anthuwo asintha mpaka kufika pamenepa.
FANIZO LA KHOKA
9. Kodi fanizo la khoka limatanthauza chiyani?
9 Werengani Mateyu 13:47-50. Kodi fanizoli likutanthauza chiyani? Yesu anayerekezera kulalikira uthenga wa Ufumu kwa anthu onse ndi kuponya khoka lalikulu m’nyanja. Khoka likaponyedwa m’nyanja limakokolola “nsomba zamitundumitundu.” Tikamalalikira timakopanso anthu osiyanasiyana. (Yes. 60:5) Umboni wa zimenezi ndi anthu ambirimbiri amene amafika pa misonkhano yathu ikuluikulu komanso pa chikumbutso chaka chilichonse. Ena mwa anthu amenewa ali ngati nsomba “zabwino” ndipo amasonkhanitsidwa mumpingo wachikhristu. Koma ena amene amasonkhanitsidwa sachita zimene Yehova amafuna ndipo ali ngati nsomba “zosafunika.”
10. N’chifukwa chiyani Yesu ananena fanizo la khoka?
10 N’chifukwa chiyani Yesu ananena fanizoli? Kulekanitsa nsombazi sikuimira chiweruzo chomaliza chimene chidzachitike pa chisautso chachikulu. Koma kumaimira zimene zikuchitika m’masiku otsiriza ano. Yesu anasonyeza kuti anthu ena amene amakopeka ndi uthenga wabwino sadzafuna kutumikira Yehova. Anthu ambiri amasonkhana nafe ndiponso amavomera kuphunzira koma safuna kudzipereka kwa Yehova. (1 Maf. 18:21) Palinso anthu ena amene achoka mumpingo wachikhristu. Ndiyeno pali achinyamata ena amene abadwira m’banja la Mboni koma safuna kutsatira mfundo za Yehova. Yesu anasonyeza kuti munthu aliyense ayenera kusankha yekha kutumikira Yehova kapena ayi. Yehova amaona anthu amene asankha kumutumikira kukhala ‘amtengo wapatali.’—Hag. 2:7.
11, 12. (a) Kodi tikuphunzira chiyani pa fanizo la khoka? (b) Kodi fanizoli likutiphunzitsa chiyani za Yehova ndi Yesu?
11 Kodi tikuphunzira chiyani pa fanizo la khoka? Kumvetsa mfundo ya fanizoli kungatithandize kuti tisamakhumudwe kwambiri ngati munthu amene tikuphunzira naye kapena mwana wathu sakufuna kutumikira Yehova. Zimenezi zikhoza kuchitika ngakhale kuti tachita khama kwambiri powaphunzitsa. Sikuti munthu akavomera kuphunzira Baibulo kapena akabadwira m’banja la Mboni ndiye kuti adzakhala mtumiki wa Yehova. Ngati munthu sakufuna kumvera Yehova, sangakhale mtumiki wake.
Anthu ena amene amakopeka ndi uthenga wathu adzayamba kutumikira Yehova (Onani ndime 9 mpaka 12)
12 Kodi zimenezi zikutanthauza kuti anthu amene achoka mumpingo sangabwererenso? Kapena kodi ngati munthu sakudzipereka kwa Yehova ndiye kuti azingokhalabe ngati nsomba ‘yosafunika’? Ayi. Anthu oterewa adakali ndi nthawi yosintha chisautso chachikulu chisanayambe. Zili ngati Yehova akuwauza kuti: “Bwererani kwa ine ndipo ine ndibwerera kwa inu.” (Mal. 3:7) Mfundoyi imaonekera bwino m’fanizo lina la Yesu la mwana wolowerera.—Werengani Luka 15:11-32.
FANIZO LA MWANA WOLOWERERA
13. Kodi fanizo la mwana wolowerera limatanthauza chiyani?
13 Kodi fanizoli limatanthauza chiyani? Bambo wokoma mtima wotchulidwa m’fanizoli akuimira Yehova, yemwe ndi Atate wathu wachikondi. Mwana amene anapempha kuti apatsidwe chuma chake kenako n’kuchisakaza akuimira anthu onse amene amachoka m’gulu la Yehova. Akachoka zimakhala ngati apita ‘kudziko lakutali’ chifukwa amakhala m’dziko la Satana lomwe ndi lotalikirana ndi Yehova. (Aef. 4:18; Akol. 1:21) Koma ena nzeru zimawabwerera ndipo amayesetsa mwakhama kuti akhalenso m’gulu la Yehova. Yehova amalandira bwino anthu oterewa ndipo amawakhululukira.—Yes. 44:22; 1 Pet. 2:25.
14. N’chifukwa chiyani Yesu ananena fanizo la mwana wolowerera?
14 N’chifukwa chiyani Yesu ananena fanizoli? Iye ankafuna kusonyeza kuti Yehova amafuna kuti anthu amene asochera abwerere. Bambo wotchulidwa m’fanizoli sanasiye kuyembekezera kuti mwana wake adzabwerera. Ndiyeno ataona mwanayo akubwera “chapatali” anamuthamangira n’kumulandira. Fanizoli likulimbikitsa kwambiri anthu amene achoka m’gulu la Yehova kuti abwerere mwamsanga. Iwo amakhala atafooka ndipo akhoza kuona kuti kubwerera n’kovuta komanso n’kochititsa manyazi. Koma zoyenera kuchita ndi zomwezo chifukwa kumwamba kumakhala chisangalalo chachikulu anthu oterewa akabwerera.—Luka 15:7.
15, 16. (a) Kodi tikuphunzira chiyani pa fanizo la Yesu la mwana wolowerera? Perekani zitsanzo. (b) Kodi fanizoli likutiphunzitsa chiyani za Yehova ndi Yesu?
15 Kodi tikuphunzira chiyani pa fanizo la mwana wolowerera? Tiyenera kutsanzira Yehova. Si bwino kukhala ‘olungama mopitirira muyezo’ n’kumakana kulandira anthu ochimwa amene alapa chifukwa tikatero tikhoza kuwononga ubwenzi wathu ndi Yehova. (Mlal. 7:16) Koma pali phunziro linanso. Munthu amene wachoka mumpingo tiyenera kumuona monga “nkhosa yosochera” osati munthu wokanika. (Sal. 119:176) Choncho tikapeza munthu amene anasochera, tiyenera kumuthandiza kuti abwerere. Chofunika n’kuuza akulu kuti apite kukamuthandiza moyenerera. Kutsatira zimene taphunzira mu fanizo la Yesu la mwana wolowerera kungatithandize kuti tichite zimenezi.
16 Pali Akhristu ena omwe anali ngati mwana wolowerera ndipo amayamikira kwambiri chifundo cha Yehova komanso thandizo limene analandira mumpingo. Mwachitsanzo, m’bale wina anachotsedwa ndipo panapita zaka 25 asanabwezeretsedwe. Iye anati: “Kuyambira nthawi imene ndinabwezeretsedwa, ndikusangalala kwambiri. Ndikuona kuti ‘nyengo zotsitsimutsa’ zabwera kuchokera kwa Yehova. (Mac. 3:19) Aliyense mumpingo amandikonda ndiponso kundithandiza. Ndikuona kuti panopa ndili m’banja labwino kwambiri.” Chitsanzo china ndi cha mlongo amene anasochera n’kubwerera patapita zaka 5. Iye atabwerera anati: “Kunena zoona, chikondi chimene Yesu ankanena chija ndikuchiona bwinobwino panopa. Kukhala m’gulu la Yehova ndi mwayi wamtengo wapatali kwambiri.”
17, 18. (a) Kodi taphunzira chiyani m’mafanizo atatu amene takambirana? (b) Kodi tiyenera kuyesetsa kuchita chiyani?
17 Kodi taphunzira chiyani m’mafanizo atatuwa? Choyamba, tiyenera kukumbukira kuti sitingakulitse mbewu za uthenga wabwino. Yehova ndi amene angathe kuchita zimenezi. Chachiwiri, tiyenera kukumbukira kuti si onse amene amasonkhana nafe kapena kuphunzira omwe adzayambe kutumikira Yehova. Pomaliza, taona kuti sitiyenera kusiya kuyembekezera kuti anthu amene anachoka m’gulu la Yehova adzabwerera. Ndipo anthu oterewa akabwerera, tiyenera kutsanzira Yehova n’kuwalandira bwino.
18 Tiyeni tonse tiziyesetsa kudziwa zinthu, kumvetsa zinthuzo komanso kusonyeza kuti ndife anzeru. Tikamawerenga mafanizo a Yesu tizidzifunsa kuti: Kodi fanizoli limatanthauza chiyani? N’chifukwa chiyani linalembedwa m’Baibulo? Kodi tikuphunzira chiyani pa fanizoli? Nanga likutiphunzitsa chiyani za Yehova ndi Yesu? Tikamatero, tidzamvetsa tanthauzo la mawu a Yesu.


c: text/html

text:
NSANJA YA OLONDA MARCH 2015
Yesu Anatipulumutsa ku Uchimo ndi Imfa
Kodi Yesu amatipulumutsa kwa Satana, ku mkwiyo wa Mulungu kapena ku chiyani?
N’chifukwa Chiyani Tikufunika Kupulumutsidwa?
Kodi Mulungu wachikondi angalenge anthu ndi mtima wofuna kukhala ndi moyo mpaka kalekale zitakhala kuti zimenezo sizingatheke?
Yesu Anafa Ndi Kuukitsidwa Kuti Tidzapeze Moyo Wosatha
Mfundo 6 za m’Baibulo zomwe zimafotokoza mmene imfa ya munthu mmodzi ingathandizire kuti anthu ambiri adzapeze moyo wosatha.
Kodi Mwambo Wokumbukira Imfa ya Yesu Udzachitika Liti?
Chaka chino, a Mboni za Yehova adzachita mwambo wokumbukira imfa ya Yesu Lachisanu pa 3 April.
Kodi Akhristu Ayenera Kukondwerera Isitala?
Kodi akatswiri a mbiri yakale amati chiyani za chikondwerero chotchuka chimenechi?
Jairo Amagwiritsa Ntchito Maso Ake Kutumikira Mulungu
Jairo amadwala matenda a muubongo oopsa kwambiri komabe amaona kuti moyo wake ndi waphindu.
Kodi Mukudziwa?
Kodi kukhala nzika ya Roma kunathandiza bwanji mtumwi Paulo? Kodi kale abusa ankawalipira bwanji?
Mphatso Zoyenera Kupatsa Mfumu
Zonunkhira zomwe masiku ano anthu amatha kuzipeza mosavuta, kale zinali zodula ngati golide.
Kuyankha Mafunso a M’Baibulo
Kodi ndi ndani ayenera kudya mkate komanso vinyo pa mwambo wokumbukira imfa ya Yesu?
Zina zimene zili pawebusaiti
Kodi Tiyenera Kulambira Mafano?
Kodi Mulungu amasangalala tikamagwiritsa ntchito mafano pomulambira?

robotstxt: allowed

filter: keep


text:
INDONESIA
Ntchito Yathu Inayambanso Kuyenda Bwino
Atsogoleri amatchalitchi amene amati ndi achikhristu atamva kuti a Mboni za Yehova apatsidwa ufulu woti azigwira ntchito yawo, anakwiya koopsa. Atsogoleri achipembedzo oposa 700 pamodzi ndi anthu ena a maudindo m’matchalitchi awo, anachita msonkhano ku Jakarta pofuna kukakamiza boma kuti lipitirize kuletsa ntchito ya Mboni za Yehova. Koma boma silinalole zimenezi.
Anthu ena a maganizo abwino atamva kuti a Mboni si oletsedwanso m’dzikoli, analemba makalata opita ku ofesi ya nthambi opempha kuti awatumizire mabuku komanso anthu oti aziwaphunzitsa Baibulo. M’chaka cha 2003, anthu oposa 42,000 anapezeka pamwambo wa Chikumbutso ndipo chiwerengerochi chinali kuwirikiza kawiri chiwerengero cha ofalitsa m’dzikoli. Anthu pafupifupi 10,000 anapezeka pamsonkhano waukulu ku Jakarta ndipo munthu wina yemwe anali ndi udindo waukulu ku nthambi yoona za ufulu wachipembedzo anabwera pamsonkhanowu. Mkuluyu anadabwa kwambiri kuona achinyamata komanso achikulire akumvetsera nkhani komanso akuwerenga Malemba amene okamba nkhani ankawatchula. Munthuyu ananena kuti ayesetsa kuthandiza anthu kudziwa kuti a Mboni za Yehova ndi anthu abwino kwambiri.
Ntchito ya Mboni itatsegulidwa m’dzikoli, amishonale omwe anapita kwawo aja anayambanso kubwerera ku Indonesia. Ena mwa amishonalewa anali Josef ndi Herawati Neuhardt * (a ku Solomon Islands), Esa ndi Wilhelmina Tarhonen (a ku Taiwan), Rainer ndi Felomena Teichmann (a ku Taiwan), komanso Bill ndi Nena Perrie (a ku Japan). Kenako kunafikanso amishonale ena omwe anali atangomaliza kumene maphunziro a Sukulu ya Giliyadi. Amishonale atsopanowa anatumizidwa ku North Sumatra, ku Kalimantan, ku North Sulawesi ndi kumadera ena akutali.
M’chaka cha 2005, ofesi ya nthambi inachititsa makalasi awiri ophunzitsa Baibulo. M’bale Julianus Benig ndi mmodzi mwa alangizi a Sukulu Yophunzitsa Utumiki, yomwe masiku ano imadziwika kuti Sukulu ya Akhristu Olalikira za Ufumu. Iye ananena kuti: “Ndinkasangalala kwambiri kuthandiza ophunzira kuti aziphunzitsa mwaluso, azikamba nkhani mogwira mtima komanso kuti azichita zinthu zothandiza gulu la Mulungu.” Ambiri amene anamaliza sukuluyi, tsopano ndi apainiya apadera kapena oyang’anira madera. Abale ambiri amene analowa m’kalasi yoyamba ya sukulu ya oyang’anira oyendayenda * anali ataphunzira ntchito yawoyo pa nthawi imene ntchito ya Mboni inali yoletsedwa. Choncho sukuluyi inathandiza abalewa kuti azikwanitsa kuchita utumiki wawo mogwira mtima, ntchito yathu itavomerezedwanso. M’bale Ponco Pracoyo amene analowa m’kalasi yoyamba ananena kuti: “Sukuluyi inandithandiza kwambiri kuti ndizimvera anthu ena chifundo komanso kuti ndizidzipereka ndi mtima wonse pamene ndikutumikira monga woyang’anira dera. Kunena zoona sukuluyi inandithandiza kwambiri.”
Pankafunika Nyumba za Ufumu
Pa zaka 25 zimene ntchito ya Mboni za Yehova inali yoletsedwa ku Indonesia, misonkhano inkachitikira m’nyumba za abale. Mipingo yochepa ndi imene inakwanitsa kumanga Nyumba za Ufumu ndipo zinali zovuta kupeza chilolezo chomangira nyumbazi. Chifukwa choti m’mipingo yambiri munali ofalitsa ochuluka, ofesi ya nthambi inakonza zoti pakhale Dipatimenti Yoyang’anira Ntchito Yomanga Nyumba za Ufumu kuti izithandiza pa ntchitoyi. Panopa dipatimentiyi imadziwika kuti Dipatimenti Yoona za Mapulani ndi Zomangamanga.
Mipingo yoyambirira kuthandizidwa pa ntchito yomanga Nyumba za Ufumuyi inali ya pachilumba cha Nias ku North Sumatra. M’bale Haogo’aro Gea yemwe wakhala kwa nthawi yaitali mumpingo wa Gunungsitoli anati: “Titamva kuti atimangira Nyumba ya Ufumu, tinasangalala kwabasi. Ofesi ya nthambi inatumiza abale 7 kuti adzayang’anire ntchitoyi. Tinamaliza kumanga Nyumba ya Ufumuyi mu 2001.” M’bale Faonasökhi Laoli wa mu komiti yomanga ya m’deralo, anati: “Poyamba tinkasonkhana m’nyumba za abale moti anthu ena ankatinyoza chifukwa cha zimenezi. Koma atatimangira Nyumba ya Ufumu, chiwerengero cha anthu obwera kumisonkhano chinakwera kuchoka pa 20 kufika pa 40. Pamene chaka chinkatha, chiwerengero cha anthu osonkhana chinawirikiza ka 5. M’dera lathu lonse palibe nyumba yopempherera yokongola kuposa nyumba yathu ya ufumuyi ndipo zimenezi zimachititsa kuti anthu azitilemekeza.”
Mu 2006 abale a mumzinda wa Bandung ku West Java anayamba kufufuza malo omangapo Nyumba ya Ufumu yomwe inali yoyamba mumzindawo. M’bale Singap Panjaitan amene ankatumikira mu komiti yomanga ananena kuti: “Zinatitengera miyezi 12 kuti tipeze malo abwino omangapo nyumbayi. Tinkafunikanso kupempha chilolezo kwa anthu 60, omwe ankakhala m’dera limene tinkafuna kumanga Nyumba ya Ufumuyo, tisanapite kuboma kuti akatipatse chikalata chotivomereza kumanga nyumbayo. Anthu 76 anavomereza zoti tikhoza kumanga m’derali kuphatizapo mayi wina wotchuka yemwe poyamba ankatitsutsa. Nyumba ya Ufumuyo itatha, tinaitana anthu a m’deralo komanso meya wa ku Bandung kuti adzaione. Meyayo anati: ‘Anthu amatchalitchi ena akamamanga matchalitchi awo azitengera nyumba yokongolayi.’” Nyumba ya Ufumuyi ndi yosanjikiza ndipo anaipatulira mu 2010.
Kuyambira mu 2001, Nyumba za Ufumu zoposa 100 zamangidwa ku Indonesia. Komabe padakali mipingo yambiri imene ikufunika Nyumba za Ufumu.


text:
Kodi Anthu Adzasiya Kuchita Zachinyengo?
MAYI wina, dzina lake Panayiota, anakulira pa chilumba china cha m’nyanja ya Mediterranean. Ali mtsikana, ankafuna kudzakhala wandale, moti atakula anakhala mlembi wachipani china kudera limene ankakhala. Mayiyu ankapita kunyumba za anthu n’kumakapemphetsa ndalama zoti athandizire chipani chawo. Koma anakhumudwa kwambiri atazindikira kuti mamembala ambiri a chipani chawocho anali atambwali. Ankaona kuti akuluakulu a chipanicho anali atsankho moti ankangopereka maudindo kwa achibale ndi anzawo. Komanso anthu a m’chipani chawocho ankangokhalira kukangana komanso kuchitirana nsanje.
A Daniel omwe amakhala ku Ireland anakulira m’banja lokonda kwambiri zopemphera. Nawonso amakhumudwa kwambiri akakumbukira zimene atsogoleri a chipembedzo chawo ankachita. Amaona kuti anali achinyengo kwambiri chifukwa ankamwa mowa mwauchidakwa, ankatchova juga komanso ankaba ndalama za chopereka. Koma likangokwana Lamlungu, atsogoleriwo ankalalikira kuti Mulungu adzawotcha anthu omwe amachita zoipa.
A Jeffery akhala akugwira ntchito kwa nthawi yaitali pa kampani ina yoona za maulendo apanyanja yomwe ili ndi maofesi ake ku United Kingdom ndi ku United States. Ananena kuti anthu a pakampani yawo komanso anthu omwe ankawanyamulira katundu ankakonda kuchita zachinyengo akamakambirana ndi akuluakulu a boma. Nthawi zambiri ankalolera kunena bodza n’cholinga choti awine kontilakiti.
Nkhani ngati zimenezi si zachilendo masiku ano. Anthu akumachita zachinyengo m’boma, m’zipembedzo komanso akamachita bizinezi. Mawu achingelezi amene timawamasulira kuti “wachinyengo” akuchokera ku mawu achigiriki omwe amatanthauza munthu wodziwa kulankhula pagulu kapena wazisudzo amene amakonda kuvala chophimba kumaso kuti anthu asamuzindikire. Patapita nthawi, mawuwa anayamba kugwiritsidwanso ntchito ponena za munthu wachinyengo yemwe amafuna kupusitsa anthu ena n’cholinga choti zinthu zimuyendere.
Chinyengo chimabweretsa mavuto ambiri. Mwachitsanzo anthu amene amachitidwa zachinyengo, amakhala okwiya kwambiri ndipo amafunitsitsa zinthu zitasintha n’kuyamba kuyenda bwino. Nthawi zina anthu amenewa amadzifunsa kuti, “Kodi anthu adzasiya kuchita zachinyengo?” Tiyeni tione zimene Baibulo limanena pa nkhaniyi.
MULUNGU KOMANSO YESU AMADANA NDI CHINYENGO
Baibulo limasonyeza kuti chinyengo sichinayambe lero. Chinayamba kale kwambiri ndipo anayambitsa ndi mngelo wina woipa dzina lake Satana Mdyerekezi. Anthu atangolengedwa kumene, Satana anagwiritsa ntchito njoka popusitsa Hava. Anachita zimenezi kuti Havayo asamutulukire. (Genesis 3:1-5) Kungochokera nthawi imeneyo anthu ambiri amachita zinthu zofanana ndi zimene Mdyerekezi anachitazi. Amachita zimenezi kuti apusitse anthu ena komanso kuti akwaniritse zolinga zawo zadyera.
Nthawi ina m’mbuyomu Mulungu anachenjeza Aisiraeli mobwerezabwereza kuti adzakumana ndi mavuto ngati atapanda kusiya kuchita zachinyengo komanso kumulambira mwachinyengo. Mwachitsanzo anawachenjeza kudzera mwa mneneri Yesaya kuti: “Anthu awa ayandikira kwa ine ndi pakamwa pawo pokha, ndipo andilemekeza ndi milomo yawo yokha koma mtima wawo auika kutali ndi ine.” (Yesaya 29:13) Chifukwa choti Aisiraeli sanasinthe, Mulungu analola kuti mitundu ina iwononge mzinda wa Yerusalemu komanso kachisi wawo moti anawonongedwa ndi Ababulo mu 607 B.C.E. komanso ndi Aroma mu 70 C.E. Apatu n’zoonekeratu kuti Mulungu sagwirizana ndi anthu omwe amachita chinyengo.
Komabe Mulungu ndiponso Mwana wake Yesu amasangalala kwambiri ndi anthu omwe sachita zachinyengo. Mwachitsanzo Yesu ali padziko lapansi, anayamikira munthu wina dzina lake Natanayeli chifukwa choti anali wokhulupirika. Yesu atamuona ananena kuti: “Onani Mwisiraeli ndithu, amene mwa iye mulibe chinyengo.” (Yohane 1:47) Kenako Yesu anasankha Natanayeli, yemwe ankadziwikanso kuti Batolomeyo, kuti akhale mmodzi wa atumwi ake 12.—Luka 6:13-16.
Yesu ankakonda kucheza ndi ophunzira ake ndipo nthawi zambiri ankawaphunzitsa zimene Mulungu amafuna ndiponso ankawachenjeza za kuopsa kwa chinyengo. Ankachita zimenezi chifukwa sankafuna kuti ophunzira akewo atengere zimene atsogoleri achipembedzo ankachita. Atsogoleriwa anali achinyengo kwambiri moti Yesu anawadzudzula chifukwa cha khalidwe loipali. Mwachitsanzo taonani zimene atsogoleri achinyengowo ankachita.
Ankachita zinthu ‘mwachilungamo’ pongofuna kuti anthu awaone. Yesu ananena kuti: “Samalani kuti musamachite chilungamo chanu pamaso pa anthu ndi cholinga chakuti akuoneni . . . muja amachitira onyenga.” Ndiyeno anawauza kuti azipereka mphatso zawo zachifundo ‘mwamseri.’ Anawauzanso kuti azipemphera ali kwaokha, osati n’cholinga choti anthu awaone. Anati ngati atamachita zimenezi adzasonyeza kuti ali ndi chikhulupiriro chopanda chinyengo komanso Mulungu adzasangalala nawo.—Mateyu 6:1-6.
Ankakonda kupezera anthu ena zifukwa. Yesu anati: “Wonyenga iwe! Yamba wachotsa mtanda wa denga la nyumba uli m’diso lakowo, ndipo ukatero udzatha kuona bwino mmene ungachotsere kachitsotso m’diso la m’bale wako.” (Mateyu 7:5) Mpake kuti Yesu ananena zimenezi chifukwa ngati munthu amangokhalira kupezera ena zifukwa, chonsecho nayenso amalakwitsa zinthu zambirimbiri, amakhala akupusitsa anthu kuti azioneka wabwino kuposa ena. Pajatu ‘tonse ndi ochimwa ndipo ndife operewera pa ulemerero wa Mulungu.’—Aroma 3:23.
Anali ndi zolinga zolakwika. Pa nthawi ina, ophunzira a Afarisi komanso anthu ena a m’chipani cha Herode anafika kwa Yesu n’kumufunsa funso lokhudza msonkho. Anayamba ndi kumuyamikira koma akufuna kuti amutape m’kamwa. Anati: “Mphunzitsi, tikudziwa kuti inu mumanena zoona ndipo mumaphunzitsa njira ya Mulungu m’choonadi.” Kenako pofuna kumukola anamufunsa funso lakuti: “Kodi n’kololeka kupereka msonkho kwa Kaisara kapena ayi?” Ndiyeno Yesu anawayankha kuti: “Onyenga inu! Bwanji mukundiyesa?” Mpake kuti Yesu anawanena kuti onyenga chifukwa sikuti ankafuna kudziwadi yankho la funsolo, koma ankangofuna “kuti am’kole m’mawu ake.”—Mateyu 22:15-22.
Akhristu oona amakhala ndi ‘chikondi chochokera mumtima woyera, chikumbumtima chabwino, ndiponso chikhulupiriro chopanda chinyengo.’—1 TIMOTEYO 1:5
Pa nthawi imene mpingo wachikhristu unkayamba pa Pentekosite mu 33 C.E., makhalidwe abwino amene atumwi anali nawo anathandiza kuti anthu ambiri akhale Akhristu komanso kuti asakhale achinyengo. Akhristuwa ankayenera kuyesetsa kuti asakhale ndi mtima wachiphamaso komanso kuti akhale anthu abwino. Mwachitsanzo, Petulo yemwe anali mmodzi wa atumwi 12 a Yesu, analimbikitsa Akhristu kuti ‘azikhala omvera choonadi komanso azikonda abale mopanda chinyengo.’ (1 Petulo 1:22) Nayenso mtumwi Paulo analimbikitsa Akhristu anzake kuti, ‘akhale ndi chikondi chochokera mumtima woyera, chikumbumtima chabwino, ndiponso chikhulupiriro chopanda chinyengo.’—1 Timoteyo 1:5.
MAWU A MULUNGU ANGATHANDIZE MUNTHU KUSIYA CHINYENGO
Zimene Yesu komanso atumwi ankaphunzitsa, n’zothandizanso masiku ano. N’chifukwa chake mtumwi Paulo analemba kuti: “Mawu a Mulungu ndi amoyo ndi amphamvu, ndipo ndi akuthwa kuposa lupanga lililonse lakuthwa konsekonse. Amalasa munthu mumtima mpaka kulekanitsa moyo ndi mzimu, komanso mfundo za mafupa ndi mafuta a m’mafupa. Mawu a Mulungu amathanso kuzindikira zimene munthu akuganiza komanso zolinga za mtima wake.” (Aheberi 4:12) Choncho Baibulo lingathandize munthu kusiya chinyengo. Ndipotu anthu ena omwe poyamba anali achinyengo, anasintha ataphunzira zimene Baibulo limanena ndipo amayesetsa kuchita zimene anaphunzirazo. Mwachitsanzo, tiyeni tione mmene kuphunzira Baibulo kunathandizira anthu amene tawatchula kumayambiriro aja.
A Panayiota anasintha maganizo, wa Mboni za Yehova atawaitana kuti apite ku Nyumba ya Ufumu. Atafika kumeneko anadabwa kuona kuti anthu ake sanali achinyengo. Mayiwa anati: “Nditapita ku Nyumba ya Ufumu ya Mboni za Yehova, ndinaona kuti anthu ake anali achikondi komanso ankachita zinthu mondiganizira. Ndinali ndisanaonepo zimenezi pa nthawi yonse yomwe ndinkachita zandale zija.”
A Panayiota anayamba kuphunzira Baibulo ndipo kenako anabatizidwa n’kukhala a Mboni za Yehova. Panopa patha zaka 30 kuchokera nthawi imeneyo. Mayiwa anati: “Panopa ndimakhala moyo wosangalala. Ndimaona kuti ndinkataya nthawi yanga pamene ndinkapita m’makomo a anthu kukawauza kuti athandize chipani chathu. N’zoona kuti panopa ndimapitabe m’makomo a anthu, koma ndimapita kukawauza za Ufumu wa Mulungu womwe udzathetse chinyengo.”
Nawonso a Daniel anaphunzira Baibulo ndipo kenako anakhala a Mboni za Yehova. M’kupita kwa nthawi anapatsidwa udindo mumpingo. Koma kenako anachita zosayenera ndipo zimenezi zinachititsa kuti ayambe kudziimba mlandu kwambiri. A Daniel anati: “Ndinaona kuti ndisakhale ngati atsogoleri achinyengo omwe anali m’chipembedzo changa choyamba chija. Sindinkafuna kuti Akhristu anzanga aziona kuti ndine munthu wabwino, chonsecho ndikuchita zinazake zoipa. Ndinkaona kuti chimenechi chingakhale chinyengo chachikulu. Choncho ndinatula pansi udindo.”
Koma chosangalatsa n’choti patapita nthawi, a Daniel anayesetsa kusintha zochita zawo moti anayambiranso kutumikira pa udindo mumpingo. Panopa ndi osangalala ndipo samadziimbanso mlandu. Anthu omwe akufuna kusangalatsa Mulungu amayesetsa kupewa chinyengo. Amayamba achotsa kaye “mtanda wa denga” womwe uli m’maso mwawo asanachotse “kachitsotso” m’diso la anzawo.
Nawonso a Jeffery, omwe tawatchula kale aja anati: “Nditaphunzira zimene Baibulo limanena, ndinaona kuti sindingapitirizenso kumanena zinthu zabodza n’cholinga chongofuna kuwina kontilakiti. Mwachitsanzo, zinandikhudza kwambiri nditamva zimene lemba la Miyambo 11:1 limanena. Limati: ‘Sikelo yachinyengo imam’nyansa Yehova.’” Panopa a Jeffery anasiya kuchita zachinyengo. Zimenezitu n’zosiyana kwambiri ndi zimene ankachita anthu achinyengo omwe ankafuna kukola Yesu aja.
A Mboni za Yehova padziko lonse amayesetsa kutsatira zimene amaphunzira m’Baibulo pa moyo wawo. Nthawi zonse amayesetsa “kuvala umunthu watsopano umene unalengedwa mogwirizana ndi chifuniro cha Mulungu ndipo umatsatira zofunika pa chilungamo chenicheni ndi pa kukhulupirika.” (Aefeso 4:24) Tikukulimbikitsani kuti mufunse a Mboni za Yehova kuti akuuzeni zimene amakhulupirira komanso kuti akuthandizeni kudziwa zambiri za dziko latsopano limene Mulungu walonjeza. M’dziko limenelo “mudzakhala chilungamo” ndipo simudzapezeka anthu achinyengo.—2 Petulo 3:13.
Onaninso
Kodi a Mboni za Yehova ndi Anthu Otani?
Kodi ndi anthu angati a Mboni za Yehova amene inuyo mumawadziwa? Kodi mumadziwa zotani zokhudza anthuwo?
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.


text:
Kodi Ndingatani Ngati Palibe Munthu Amene Ndingacheze Naye Momasuka?
Zimene mungachite
Choyamba, zindikirani anthu amene mumavutika kwambiri kuti mucheze nawo momasuka.
Zaka zawo:
Sindicheza momasuka ndi . . .
achinyamata ofanana nawo zaka
achinyamata aakulu kuposa ineyo
anthu akuluakulu
Zochita zawo:
Sindicheza momasuka ndi . . .
akatswiri amasewera
anthu a luso linalake
anthu ophunzira kwambiri
Umunthu wawo:
Sindicheza momasuka ndi anthu . . .
osadzikayikira
otchuka
a m’gulu limodzi amene amangocheza okhaokha
Chachiwiri, pamawu otsatirawa, sankhani zimene mumachita mukakhala ndi anthu amene tawatchula pamwambawa.
Ndimanamizira kuti zokonda ndi zochita zanga n’zofanana ndi zawo.
Ndimangonyalanyaza zimene akunena n’kuyamba kuwauza zinthu zimene ineyo zimandisangalatsa.
Ndimangokhala phee, osalankhula, ndipo mpata ukapezeka, ndimachoka nthawi yomweyo.
Chachitatu, muziyamba ndinuyo kukhala womasuka. Nthawi zonse musamangodikira kuti anthu ena ayambe kucheza nanu. Nthawi zina inuyo muzikhala woyamba kucheza ndi ena. (Afilipi 2:4) Kodi mungatani kuti mukwanitse kuchita zimenezi?
Musamangoganiza zocheza ndi anthu a msinkhu wanu okhaokha. Taganizirani izi: Kodi n’zomveka kumadandaula kuti mukusowa anthu ocheza nawo pamene mumangofuna kucheza ndi anthu a msinkhu wanu basi? Kuchita zimenezi kuli ngati kufa ndi ludzu mwendo uli m’madzi.
“Mayi anga ankandilimbikitsa kuti ndizicheza ndi anthu akuluakulu. Iwo ankandiuza kuti ndidzadabwa kuona kuti ndikugwirizana nawo pa zinthu zambiri. Mayi ankanenadi zoona chifukwa malangizo awo andithandiza kuti ndikhale ndi anzanga ambiri.”—Anatero Helena, wazaka 20.
Phunzirani kucheza ndi anthu. Chinsinsi chake chagona pa (1) kumvetsera, (2) kufunsa mafunso ndi (3) kusonyeza chidwi chenicheni pa zimene akunena.—Yakobo 1:19.
“Ndimayesetsa kumvetsera anthu ena akamalankhula m’malo moti ineyo ndizingolankhula. Ndipo ikafika nthawi yoti ndilankhule, ndimayesetsa kuti ndisamangonena za ineyo kapena zinthu zimene munthu winayo sangasangalale nazo.”—Anatero Serena, wazaka 18.
“Munthu wina akayamba kunena zinthu zimene sindikuzidziwa bwino, ndimamupempha kuti andifotokozere momveka, ndipo nthawi zambiri zimenezi zimachititsa kuti andiuze zambiri.”—Anatero Jared, wazaka 21.
“Ndine munthu wamanyazi, choncho ndimachita kudzikakamiza kuti ndizicheza ndi anthu. Komabe ndinaona kuti munthu amafunika kukhala womasuka kuti akhale ndi anzake. Chotero, ndaphunzira kukhala womasuka, ndipo ndimacheza ndi anthu.”—Anatero Leah, wazaka 16.


text:
MUTU 31
“Yandikirani kwa Mulungu, Ndipo Adzayandikira kwa Inu”
1-3. (a) Kodi tingaphunzire chiyani za chibadwa cha anthu mwa kuona zimene zimachitika pakati pa makolo ndi mwana wawo wakhanda? (b) Kodi mwachibadwa pamachitika zotani munthu wina akamatikonda, nanga ndi funso lofunika liti limene tingadzifunse?
MAKOLO amasangalala kuona mwana wawo wobadwa kumene akumwetulira. Kaŵirikaŵiri amayandikizitsa nkhope zawo ku nkhope ya khandalo, n’kumaseŵera nalo ndi kumalimwetulira kwambiri. Amafunitsitsa ataona nalonso likumwetulira. Ndipodi mosakhalitsa limayamba kumwetulira mosangalatsa. Kumwetulirako kumasonyeza chikondi mwa njira yakeyake, ndipo chimakhala chiyambi chakuti mwanayo azionetsa makolo ake kuti nayenso amawakonda monga mmene iwo amamukondera.
2 Kumwetulira kwa mwana kumatikumbutsa mfundo yofunika ya chibadwa cha anthu. Mwachibadwa wina akamatikonda nafenso timamukonda. Ndi mmene tinapangidwira. (Salmo 22:9) Pamene tikukula, timamka tidziŵa bwino mmene tingakondere omwe akutikonda. Mwina mungakumbukire mmene makolo anu, achibale anu, kapena anzanu anali kukukonderani pamene munali mwana. Inu munayamba kusangalatsidwa nawo mu mtima mwanu, ndipo malingalirowo anakula n’kuonekera mu zochita zanu. Nanunso munawasonyeza kuti mumawakonda. Kodi zoterezi zikuchitikanso pa ubwenzi wanu ndi Yehova Mulungu?
3 Baibulo limati: “Tikonda ife, chifukwa anayamba Iye kutikonda.” (1 Yohane 4:19) Mwakumbutsidwa m’Chigawo Choyamba mpaka Chachitatu m’buku lino kuti Yehova Mulungu wasonyeza mphamvu zake, chilungamo chake, ndi nzeru zake mwachikondi kuti inu mupindule. Ndipo m’Chigawo Chachinayi mwaona kuti iye wasonyeza chikondi chake mwachindunji kwa anthu, ndiponso kwa inu monga munthu payekha, m’njira zochititsa chidwi kwambiri. Tsopano nali funso. Tinganene kuti limeneli ndi funso lofunika kwambiri limene mungadzifunse: ‘Kodi ndidzachitapo chiyani pa chikondi cha Yehova?’
Zimene Kukonda Mulungu Kumatanthauza
4. Kodi anthu asokonezeka motani pa chimene kukonda Mulungu kumatanthauza?
4 Yehova, Woyambitsa chikondi, amadziŵa bwino kuti chikondi chili ndi mphamvu yaikulu yochititsa anthu ena kuonetsa makhalidwe awo abwino. Choncho ngakhale kuti anthu osakhulupirika akupitirizabe kukhala opanduka, iye wakhalabe n’chidaliro chakuti anthu ena adzalabadira chikondi chake. Ndipodi anthu mamiliyoni ochuluka atero. Komabe, n’zomvetsa chisoni kuti zipembedzo za dziko loipali zasokoneza anthu pankhani ya chimene kukonda Mulungu kumatanthauza. Anthu ochuluka amati amakonda Mulungu, koma amaoneka kuti amaganiza kuti kukonda Mulungu ndi maganizo chabe oti aziwalankhula. Inde, kukonda Mulungu kungayambe m’njira imeneyo, monganso mmene poyamba mwana wakhanda angasonyezere kuti amakonda makolo ake mwa kuwamwetulira. Komabe, kwa anthu akuluakulu chikondi chimaphatikizapo zambiri.
5. Kodi Baibulo limati kukonda Mulungu kumatanthauzanji, nanga n’chifukwa chiyani tanthauzo limenelo liyenera kutisangalatsa?
5 Yehova amafotokoza chimene kumukonda kumatanthauza. Mawu ake amati: “Ichi ndi chikondi cha Mulungu, kuti tisunge malamulo ake.” Motero kukonda Mulungu kuyenera kusonyezedwa ndi zochita. N’zoona kuti ambiri sasangalala kuti azimvera munthu wina. Komatu vesili limanenanso kuti: “Ndipo malamulo [a Mulungu] sali olemetsa.” (1 Yohane 5:3) Malamulo a Yehova ndiponso mfundo zake za makhalidwe abwino zinalinganizidwa kuti zitipindulitse, osati kutipondereza. (Yesaya 48:17, 18) Mawu a Mulungu ndi odzala ndi mfundo za makhalidwe abwino zimene zimatithandiza kumuyandikira kwambiri. Motani? Tiyeni tipende mbali zitatu za ubwenzi wathu ndi Mulungu. Mbalizi ndi kulankhulana naye, kumulambira, ndi kumutsanzira.
Kulankhulana ndi Yehova
6-8. (a) Kodi Yehova tingamumvetsere bwanji? (b) Kodi tingatani kuti Malemba azikhala amoyo pamene tikuwaŵerenga?
6 Mutu 1 unayamba ndi funso lakuti, “Kodi mungayerekeze kukhala mukucheza ndi Mulungu?” Tinaona kuti zimenezi sizinali zongoyerekezera. Mose anachezapo ndi Mulungu. Nanga bwanji ifeyo? Ino si nthaŵi imene Yehova akutumiza angelo ake kuti alankhule ndi anthu. Koma Yehova ali ndi njira zabwino kwambiri zolankhulirana nafe lerolino. Kodi tingamumvetsere motani Yehova?
7 Popeza kuti “lemba lililonse adaliuzira Mulungu,” timamvetsera Yehova mwa kuŵerenga Mawu ake, Baibulo. (2 Timoteo 3:16) Choncho Mfumu Davide analangiza atumiki a Yehova kuti aziliŵerenga “usana ndi usiku.” (Salmo 1:1, 2) Timafunika kuchita khama ndithu kuti tichite zimenezi. Koma khama limenelo n’loyenera. Monga tinaonera m’Mutu 18, Baibulo lili ngati kalata yofunika kwambiri imene tinalandira kuchokera kwa Atate wathu wakumwamba. Motero kuliŵerenga sikuyenera kukhala ntchito yosautsa. Tikamaŵerenga Malemba tiyenera kuwachititsa kukhala amoyo. Kodi tingazichite motani zimenezi?
8 Onani nkhanizo m’maganizo anu pamene mukuziŵerenga m’Baibulo. Yesani kuona anthu otchulidwa m’Baibulo monga anthu enieni. Yesetsani kumvetsetsa moyo wawo, zimene zinali kuwachitikira, ndiponso zolinga zawo. Ndiyeno, ganizirani mwakuya zimene mukuŵerenga; dzifunseni mafunso onga akuti: ‘Kodi nkhani imeneyi ikundiphunzitsa chiyani za Yehova? Kodi ndi khalidwe lake liti limene ndikuona pamenepa? Kodi ndi mfundo iti ya makhalidwe abwino imene Yehova akufuna kuti ndiphunzire, nanga ndingaigwiritse ntchito motani pa moyo wanga?’ Ŵerengani, lingaliraponi, ndipo gwiritsani ntchito zimene mukuŵerengazo. Mawu a Mulungu adzakhala amoyo kwa inu mukamachita zimenezi.—Salmo 77:12; Yakobo 1:23-25.
9. Kodi “kapolo wokhulupirika ndi wanzeru” ndani, nanga n’chifukwa chiyani n’kofunika kumumvetsera mwatcheru?
9 Yehova amatilankhulanso kudzera mwa “kapolo wokhulupirika ndi wanzeru.” Monga mmene ananeneratu Yesu, pali kagulu ka Akristu odzozedwa kamene kaikidwa kuti kazipereka “zakudya [zauzimu] panthaŵi yake” m’masiku otsiriza ovuta ano. (Mateyu 24:45-47) Tikamaŵerenga mabuku okonzedwa kuti atithandize kudziŵa molondola zinthu za m’Baibulo, ndiponso tikamafika pa misonkhano yachikristu ya pampingo ndi ikuluikulu yomwe, kagulu ka kapolo kameneko kamakhala kakutidyetsa mwauzimu. Popeza kuti ndi kapolo wa Kristu, timaonetsa nzeru pogwiritsa ntchito mawu a Yesu akuti: ‘Yang’anirani mamvedwe anu.’ (Luka 8:18) Timamvetsera mwatcheru chifukwa timazindikira kuti kagulu ka kapolo ndi imodzi mwa njira zimene Yehova amalankhulira nafe.
10-12. (a) N’chifukwa chiyani pemphero lili mphatso yapamwamba kwambiri imene Yehova wapereka? (b) Kodi tingapemphere m’njira yotani yokondweretsa Yehova, nanga n’chifukwa chiyani tingakhale n’chidaliro chakuti iye amaona mapemphero athu kukhala ofunika kwambiri?
10 Koma bwanji za kulankhulana ndi Mulungu? Kodi Yehova tikhoza kulankhula naye? Ameneŵa ndi malingaliro ochititsa mantha. Ngati mutati muyese kukaonana ndi wolamulira wamphamvu kwambiri m’dziko lanu kuti mukakambirane naye mavuto anu, kodi mungaonane naye mosavuta? M’madera ena, kungoyesa kokha kuchita zimenezo kungakhale kuika moyo pachiswe. M’masiku a Estere ndi Moredekai, munthu akanatha kuphedwa chifukwa chopita kwa mfumu ya Perisiya popanda kuitanidwa ndi mfumuyo. (Estere 4:10, 11) Ndiyeno yerekezani kuti mukufika pamaso pa Ambuye Mfumu ya chilengedwe chonse, yemwe kwa iye anthu ngakhale amphamvu kwambiri “akunga ziwala.” (Yesaya 40:22) Kodi tiyenera kuchita mantha kwambiri kuti tilankhule naye? Ayi!
11 Yehova wapereka njira yotseguka kwa onse, komanso yapafupi, yolankhulirana naye, ndiyo pemphero. Ngakhale mwana wamng’ono kwambiri akhoza kupemphera ndi chikhulupiriro kwa Yehova m’dzina la Yesu. (Yohane 14:6; Ahebri 11:6) Komatu, pemphero limatithandizanso kumuuza zakukhosi kwathu ndiponso maganizo athu osautsa kwambiri—ngakhale maganizo opweteka amene amativuta kulongosola. (Aroma 8:26) N’zopanda phindu kuyesa kuchititsa chidwi Yehova ndi mapemphero onenedwa bwino ndi mawu okometseredwa, kapena mapemphero ataliatali omangobwerezabwereza mawu. (Mateyu 6:7, 8) Komabe, Yehova saika malire akuti tilankhule naye kwautali wotani kapena mwa kaŵirikaŵiri motani. Mawu ake amatiuza kuti ‘tizipemphera kosaleka.’—1 Atesalonika 5:17.
12 Kumbukirani kuti Yehova ndiye yekha amene amatchedwa kuti “Wakumva pemphero,” ndipo pamene akumvetsera amam’mveradi chisoni munthu. (Salmo 65:2) Kodi amangopirira nawo mapemphero a atumiki ake okhulupirika? Ayi, koma amam’sangalatsa. Mawu ake amati mapemphero oterowo ali ngati chofukiza, chomwe akachitentha chimatulutsa utsi wa fungo lokoma ndi lonunkhira bwino. (Salmo 141:2; Chivumbulutso 5:8; 8:4) N’zolimbikitsatu kwambiri kuganizira kuti mapemphero athu ochokera pansi pamtima amakwera kumwamba mofananamo ndipo amakondweretsa Ambuye Mfumu! Motero ngati mukufuna kuyandikana ndi Yehova, pempherani kwa iye modzichepetsa nthaŵi ndi nthaŵi, tsiku lililonse. Muuzeni zakukhosi kwanu ndipo fotokozani zonse mosabisa. (Salmo 62:8) Atate wanu wakumwamba auzeni za nkhaŵa zanu, chisangalalo chimene muli nacho, zimene mukuyamikira, ndiponso zomwe mukutamanda. Chotsatira chake chidzakhala chakuti ubwenzi wanu ndi iye udzalimba kwambiri nthaŵi zonse.
Kulambira Yehova
13, 14. Kodi kulambira Yehova kumatanthauzanji, nanga n’chifukwa chiyani n’koyenera kuti tizichita zimenezo?
13 Pamene tikulankhulana ndi Yehova Mulungu, sikuti timangomumvetsera ndi kumulankhula monga mmene timachitira ndi mnzathu kapena wachibale wathu. Timakhala tikulambira Yehova; timamupatsa ulemu woyenera umene amafunika kulandira. Kulambira koona kumakhudza moyo wathu wonse. Kulambira kwathu kumasonyeza Yehova kuti timamukonda ndipo ndife odzipereka ndi moyo wonse kwa iye. Ndiponso, kumagwirizanitsa zolengedwa zokhulupirika zonse za Yehova, kaya zakumwamba kapena zapadziko lapansi. Mtumwi Yohane anamva m’masomphenya mngelo akulengeza lamulo lakuti: “M’lambireni Iye amene analenga m’mwamba ndi mtunda ndi nyanja ndi akasupe amadzi.”—Chivumbulutso 14:7.
14 Kodi n’chifukwa chiyani tiyenera kulambira Yehova? Talingalirani makhalidwe amene takambirana m’buku lino; makhalidwe monga chiyero, mphamvu, kudziletsa, chilungamo, kulimba mtima, chifundo, nzeru, kudzichepetsa, chikondi, kumvera ena chisoni, kukhulupirika, ndi ubwino. Taona kuti Yehova ndiye amaimira muyezo wapamwamba kwambiri wa khalidwe lililonse labwino. Pamene tiyesa kumvetsetsa makhalidwe ake onse pamodzi, timazindikira kuti sali chabe Amene ali wamkulu woti tingachite naye kaso, koma ndi woposa pamenepo. Iye ndi waulemerero zedi ndipo ali patali kwambiri kuposa ifeyo. (Yesaya 55:9) Mosakayikira, Yehova ndiyedi Wolamulira wathu Wamkulu, ndipo akuyeneradi kuti tizimulambira. Komano, kodi Yehova tiyenera kumulambira motani?
15. Kodi Yehova tingamulambire motani “mumzimu ndi m’choonadi,” nanga misonkhano yachikristu imatipatsa mwayi wotani?
15 Yesu anati: “Mulungu ndiye mzimu; ndipo omulambira Iye ayenera kumulambira mumzimu ndi m’choonadi.” (Yohane 4:24) Zimenezi zikutanthauza kulambira Yehova ndi mtima wodzala chikhulupiriro ndi chikondi, motsogozedwa ndi mzimu wake. Zikutanthauzanso kulambira mogwirizana ndi choonadi; kudziŵa molondola zomwe zili m’Mawu a Mulungu. Timakhala ndi mwayi wosaneneka wolambira Yehova “mumzimu ndi m’choonadi” nthaŵi zonse pamene tisonkhana ndi olambira anzathu. (Ahebri 10:24, 25) Pamene tikuimba nyimbo zotamanda Yehova, pamene tipempherera pamodzi kwa iye, ndiponso pamene timvetsera ndi kutenga nawo mbali pokambirana Mawu ake, timamusonyeza chikondi chathu mwa kulambira koyera.
Misonkhano yachikhristu ndi nthawi yabwino yolambira Yehova
16. Kodi lamulo limodzi mwa malamulo akuluakulu kwambiri amene Akristu oona apatsidwa ndi liti, nanga n’chifukwa chiyani timaona kuti tiyenera kulimvera?
16 Timalambiranso Yehova pamene tilankhula za iye kwa ena, kumuyamika pamaso pa anthu. (Ahebri 13:15) Inde, kulalikira uthenga wabwino wa Ufumu wa Yehova ndi lamulo limodzi mwa malamulo akuluakulu kwambiri amene Akristu oona apatsidwa. (Mateyu 24:14) Timamvera lamuloli mofunitsitsa chifukwa chokonda Yehova. Tikamaganiza za mmene “mulungu wa nthaŵi ino ya pansi pano,” Satana Mdyerekezi, ‘wachititsira khungu maganizo awo a osakhulupirira,’ kulimbikitsa mabodza a njiru okhudza Yehova, kodi sitilakalaka kukhala Mboni za Mulungu wathu ndi kumafotokoza zoona zake pa mabodza amenewo? (2 Akorinto 4:4; Yesaya 43:10-12) Ndipo tikamasinkhasinkha za makhalidwe apamwamba a Yehova, kodi mumtima mwathu simudzala chikhumbo chofuna kuuza ena za iye? Ndithudi, sitingakhale ndi mwayi wina waukulu kuposa wothandiza anthu ena kudziŵa Atate wathu wakumwamba ndi kumamukonda monga mmene ife timachitira.
17. Kodi kulambira kwathu Yehova kumaphatikizapo chiyani, ndipo n’chifukwa chiyani tiyenera kumulambira mokhulupirika?
17 Kulambira kwathu Yehova kumaphatikizapo zambiri. Kumakhudza mbali iliyonse ya moyo wathu. (Akolose 3:23) Ngati timavomerezadi kuti Yehova ndiye Wolamulira wathu Wamkulu, tidzayesetsa kuchita zimene iye amafuna pa kalikonse—pa moyo wathu wabanja, ku ntchito kwathu, mu zochita zathu ndi ena, ngakhalenso pamene tikupuma. Tidzayesetsa kutumikira Yehova “ndi mtima wangwiro,” kumutumikira mokhulupirika. (1 Mbiri 28:9) Kulambira kotero sikulola munthu kukhala wa mitima iŵiri kapena kukhala wa chiphamaso—kukhala ndi moyo wachinyengo wooneka kuti amatumikira Yehova pamene kumbali amachita machimo akuluakulu. Kukhala wokhulupirika kumachititsa munthu kusakhala wachinyengo moteromo; ndipo kukhala wachikondi kumachititsa kuona chinyengocho kukhala chonyansa. Kuopa Mulungu kudzatithandizanso. Baibulo limati kuopa Mulungu kumatichititsa kupitiriza kukhalabe pa “ubwenzi” ndi Yehova.—Salmo 25:14, NW.
Kutsanzira Yehova
18, 19. N’chifukwa chiyani n’zomveka kuganiza kuti anthu opanda ungwiro akhoza kutsanzira Yehova Mulungu?
18 Tamaliza chigawo chilichonse cha buku lino ndi mutu wonena za mmene ‘tingakhalire akutsanza a Mulungu, monga ana okondedwa.’ (Aefeso 5:1) N’kofunika kukumbukira kuti ngakhale kuti ndife opanda ungwiro, tikhoza kutsanziradi njira yabwino zedi imene Yehova amagwiritsira ntchito mphamvu, amasonyezera chilungamo, amachitira zinthu mwanzeru, ndiponso mmene amaonetsera chikondi. Kodi timadziŵa bwanji kuti n’zothekadi kutengera Wamphamvuyonseyo? Kumbukirani kuti tanthauzo la dzina la Yehova limatiphunzitsa kuti iye amadzichititsa kukhala chilichonse chimene wasankha kuti akwaniritse zolinga zake. Moyenerera timachita mantha ndi nzeru zoterezi, koma kodi sitingathe kumutsanzira? N’zotheka.
19 Tinapangidwa m’chifanizo cha Mulungu. (Genesis 1:26) Motero anthu ndi osiyana ndi zolengedwa zina zonse padziko lapansi. Sitichita zinthu chifukwa chakuti tinabadwa ndi nzeru zochitira zinthuzo, kapena chifukwa cha zochitika zina m’malo amene tikukhala. Yehova anatipatsa mphatso ya mtengo wapatali, mphatso ya ufulu wodzisankhira zochita. Ngakhale kuti pali zina zimene sitingakwanitse kuchita ndiponso ndife opanda ungwiro, tili ndi ufulu wosankha kuti tikhala ndani. Kodi mukufuna kukhala munthu wachikondi, wanzeru, wachilungamo amene amagwiritsa ntchito bwino mphamvu? Mothandizidwa ndi mzimu wa Yehova, mukhoza kukhaladi munthu woteroyo! Taganizirani zabwino zimene mudzachita mutakhala munthu wotero.
20. Kodi timapindula chiyani pamene titsanzira Yehova?
20 Mudzakondweretsa mtima wa Atate wanu wakumwamba. (Miyambo 27:11) Mungakhalenso ‘okondweretsa monsemo’ kwa Yehova chifukwa amamvetsetsa kuti pali zina zimene simungakwanitse kuchita. (Akolose 1:9, 10) Ndipo pamene mukupitiriza kukhala ndi makhalidwe abwino potsanzira Atate wanu wokondedwa, mudzapatsidwa mwayi wapadera. M’dziko lamdima lopatuka kwa Mulunguli, inu mudzanyamula kuunika. (Mateyu 5:1, 2, 14) Mudzathandiza kufalitsa padziko lonse mbali zina za umunthu wopambana wa Yehova. Umenewu ndi ulemutu waukulu kwambiri!
“Yandikirani kwa Mulungu, Ndipo Adzayandikira kwa Inu”
21, 22. Kodi ndi ulendo wosatha uti umene onse okonda Yehova ayenera kuyenda?
21 Malangizo osavuta amene ali pa Yakobo 4:8 sali chabe mawu onena za chimene tiyenera kukwaniritsa. Ndi mawu onena za ulendo umene tiyenera kuyenda. Malinga ngati tikhala okhulupirika, ulendo umenewo sudzatha. Tidzayandikirayandikirabe kwambiri kwa Yehova. Nthaŵi zonse padzakhala zina zokhudza iye zofunika kuziphunzira. Tisalingalire kuti buku lino latiphunzitsa zonse zokhudza Yehova. Inde, tangoyambako chabe kukambirana zonse zimene Baibulo limanena za Mulungu wathu! Ndipo ngakhale Baibulolo silitiuza zinthu zonse zokhudza Yehova. Mtumwi Yohane ananena kuti ngati zonse zimene Yesu anachita mu utumiki wake wapadziko lapansi zikanalembedwa, ‘dziko lapansi silikadakhala nawo malo a mabuku amene akadalembedwawo.’ (Yohane 21:25) Ngati tinganene zimenezi ponena za Mwana, nanga kuli bwanji za Atate?
22 Sitidzamaliza kuphunzira za Yehova ngakhale pamene tili ndi moyo wamuyaya. (Mlaliki 3:11) Ndiyeno taganizirani zimene zikutidikira m’tsogolomu. Pambuyo pokhala ndi moyo kwa zaka mahandiredi ambirimbiri, masauzande, mamiliyoni, ngakhale mabiliyoni ambirimbiri, tidzadziŵa zinthu zochuluka zokhudza Yehova Mulungu kuposa mmene tikudziŵira panopa. Koma tidzaonabe kuti pali zinthu zodabwitsa zosaŵerengeka zoti tiziphunzire. Tidzakhala ofunitsitsa kuphunzira zambiri pakuti nthaŵi zonse tidzakhala ndi zifukwa za kumva monga anamvera wamasalmo yemwe anaimba kuti: “Kundikomera kuyandikiza kwa Mulungu.” (Salmo 73:28) Moyo wamuyaya udzakhala watanthauzo kwambiri ndi wa zochita zosiyanasiyana, ndipo nthaŵi zonse kuyandikana ndi Yehova kudzakhala mbali yopindulitsa kwambiri ya moyo umenewo.
23. Kodi mukulimbikitsidwa kuchitanji?
23 Chitanipo kanthu pa chikondi cha Yehova tsopano lino mwa kumukonda ndi mtima wanu wonse, moyo wanu wonse, nzeru zanu zonse, ndi mphamvu zanu zonse. (Marko 12:29, 30) Chikondi chanu chikhaletu chokhulupirika ndi chosagwedera. Zimene mukusankha kuchita tsiku lililonse, kuyambira zing’onozing’ono mpaka zikuluzikulu, zonse zionetsetu mfundo imodzimodziyo imene muziitsatira—yakuti nthaŵi zonse mudzasankha njira imene idzakuthandizani kukhala ndi ubwenzi wolimba zedi ndi Atate wanu wakumwamba. Koposa zonse, nthaŵi zonse yandikiranibe kwa Yehova, ndipo iyenso akuyandikirenibe nthaŵi zonse—mpaka muyaya!
Onaninso
“Muzitsimikizira Kuti Zinthu Zofunika Kwambiri Ndi Ziti”
Tili ndi mwayi kukhala m’gulu la Mulungu la padziko lonse. Kodi tizitani pothandizira ntchito imene gululi likugwira masiku ano?
Kodi Mukufuna Kuchita Zimene Yehova Amafuna?
Yehova Mulungu amakukondani kwambiri. Kodi mungasonyeze bwanji kuti mumafuna kusangalatsa Mulungu pamoyo wanu wa tsiku ndi tsiku?
Kodi Timapindula Bwanji Tikamasonkhana ndi Akhristu Anzathu?
Mawu a Mulungu amalimbikitsa Akhristu kuti azisonkhana pamodzi. Werengani nkhaniyi kuti mudziwe mmene kusonkhana pamodzi kumatithandizira.


text:
Muzilola Kuti Yehova Azikutsogolerani
MLONGO WA KU POLAND ANASANKHA BWINO
“NDINABATIZIDWA ndili ndi zaka 15 ndipo patangopita miyezi 6 ndinayamba upainiya wothandiza. Patatha chaka chimodzi ndinayamba upainiya wokhazikika. Nditamaliza sukulu kusekondale, ndinapempha kuti ndikalalikire kudera limene kunalibe ofalitsa ambiri. Ndinkafuna kuchoka kutauni yakwathu komanso kusiyana ndi agogo anga omwe sanali a Mboni. Koma ndinakhumudwa woyang’anira dera atandiuza kuti gawo langa likhala tauni yakwathu yomweyo. Komabe ndinayesetsa kuti asadziwe zoti ndakhumudwa. Ndinangochokapo mozyolika n’kupita kunyumba kuti ndikaiganizire bwino nkhaniyi. Kenako ndinauza mnzanga amene ndinkalalikira naye kuti: ‘Zimene ndikuchitazi sizikusiyana ndi zimene Yona anachita. Koma paja Yona anapitabe ku Nineve. Nanenso nditumikira m’gawo limene andiuzali.’”
“Panopa ndachita upainiyawu kwa zaka 4 ndipo ndikuona kuti ndinachita bwino kumvera. Vuto ndi loti sindinkaona zinthu bwinobwino. Koma panopa ndikusangalala kwambiri moti mwezi wina ndinachititsa maphunziro okwana 24. Ndimathokozanso kwambiri Yehova chifukwa panopa ndayamba kuphunzira ndi agogo anga aja, ngakhale kuti poyamba ankanditsutsa.”
ZIMENE MLONGO WA KU FIJI ANACHITA
Mayi wina amene ankaphunzira Baibulo ku Fiji ankafunika kusankha zochita. Mwamuna wake anamuuza kuti apite naye kumwambo wokumbukira tsiku lomwe wachibale wake anabadwa, koma linalinso tsiku la msonkhano. Atakambirana, mwamunayo anamulola kuti apite kumsonkhano. Mayiyu anati apita kumwambowo akabwera kumsonkhanoko. Koma atabwerako anaganiza zoti asapite kumwambowo chifukwa mwina kukachitika zinthu zosagwirizana ndi Malemba.
Mwamuna wake atafika kumwambowo anauza achibale ake kuti mkazi wake abwera mochedwa chifukwa wapita kaye kumsonkhano. Koma achibalewo anati: “Amenewotu sabwera. A Mboni za Yehova sakondwerera masiku obadwa.” *
Mwamuna uja ataona kuti mkazi wake sanabweredi, anasangalala kwambiri. Anaona kuti amatsatiradi zimene amakhulupirira. Zimene mlongoyu anachitazi zinapangitsa kuti nthawi ina athe kulalikira mwamuna wakeyo komanso anthu ena. Zotsatira zake zinali zakuti mwamunayo anayamba kuphunzira Baibulo komanso kusonkhana.
^ ndime 7 Onani “Mafunso Ochokera kwa Owerenga” mu Nsanja ya Olonda ya December 15, 2001.


text:
NKHANI YA PACHIKUTO
N’chifukwa Chiyani Ena Amati Mulungu Ndi Wankhanza?
ANTHU ena amaona kuti n’zosayenera kufunsa funso lomwe lili pachikuto cha magazini ino chifukwa n’zosatheka kuti Mulungu akhale wankhanza. Koma anthu ambiri amaona kuti Mulungu ndi wankhanza. N’chifukwa chiyani amaganiza choncho?
Anthu ena amene apulumuka pakachitika masoka achilengedwe amadzifunsa kuti: “N’chifukwa chiyani Mulungu amalola kuti zinthu ngati zimenezi zizichitika? Ndiye kuti Mulungu ndi wankhanza?”
Koma ena amakhala ndi maganizo amenewa akamawerenga Baibulo. Mwachitsanzo, akamawerenga nkhani yokhudza Chigumula chomwe chinachitika m’nthawi ya Nowa amadzifunsa kuti: “N’chifukwa chiyani Mulungu, yemwe ndi wachikondi, anapha anthu ambiri chonchi? Ndiye kuti Mulungu ndi wankhanza eti?”
Kodi inuyo munayamba mwadzifunsapo mafunso amenewa? Kapena nthawi zina mumasowa choyankha munthu akakufunsani funso limeneli? Choyamba taganizirani kaye funso ili.
N’CHIFUKWA CHIYANI ANTHUFE TIMADANA NDI NKHANZA?
Anthufe timadana ndi nkhanza chifukwa Mulungu anatilenga kuti tizitha kudziwa ngati zinthu zili zabwino kapena zoipa. Mlengi wathu anatilenga “m’chifaniziro chake.” N’chifukwa chake timasiyana ndi nyama. (Genesis 1:27) Anatilenga kuti tizitha kusonyeza makhalidwe omwe iye ali nawo. Ndiyeno taganizirani izi: Chifukwa chakuti tinalengedwa m’chifaniziro cha Mulungu timadana ndi nkhanza. Ndiye ngati timadana ndi nkhanza, kuli bwanji Mulungu amene anatilengayo?
Baibulo limasonyeza kuti Mulungu amadana ndi nkhanza chifukwa anachita kunena yekha kuti: “Njira zanga n’zapamwamba kuposa njira zanu, ndiponso maganizo anga ndi apamwamba kuposa maganizo anu.” (Yesaya 55:9) Ndiye ngati titanena kuti Mulungu ndi wankhanza, kodi pamenepa sitingakhale tikunena kuti njira zathu n’zapamwamba kuposa njira za Mulungu? Ngati titamaganiza choncho ndiye kuti tikutsutsana ndi zimene Baibulo limanena. Choncho ndi nzeru kufufuza kaye tisanaweruze kuti Mulungu ndi wankhanza. Mwina m’malo momadzifunsa ngati Mulungu ali wankhanza, ndi bwino kumadzifunsa kuti n’chifukwa chiyani nthawi zina Mulungu amachita zinthu zooneka ngati zankhanza? Kuti timvetse, tiyeni tikambirane tanthauzo la mawu akuti “nkhanza.”
Tikamanena kuti munthu uyu ndi wankhanza ndiye kuti munthuyo amafunira anzake zoipa. Munthu wankhanza amasangalala kuona anthu ena akuvutika ndipo sawamvera chisoni. Mwachitsanzo, bambo amene amalanga mwana wake n’kumasangalala mwanayo akuvutika ndiye kuti bamboyo ndi wankhanza. Koma bambo amene amalanga mwana wake n’cholinga chomuphunzitsa makhalidwe abwino si wankhanza. N’zosavuta kuweruza ena chifukwa anthufe nthawi zambiri sitidziwa chifukwa chimene anthu ena achitira zinazake. Mungamvetse bwino mfundo imeneyi ngati mwina nthawi inayake munthu wina anakuganizirani molakwa kuti muli ndi zolinga zoipa.
Tiyeni tikambirane zifukwa ziwiri zimene zimachititsa anthu ena kuganiza kuti Mulungu ndi wankhanza. Zifukwa zake ndi masoka achilengedwe amene amachitika masiku ano komanso zilango zofotokozedwa m’Baibulo zimene Mulungu anapereka. Tiona ngati zifukwa zimenezi zimasonyezadi kuti Mulungu ndi wankhanza.


text:
NKHANI YA PACHIKUTO | KODI MUNGATANI MUNTHU YEMWE MUNKAMUKONDA AKAMWALIRA?
Kodi Kumva Chisoni N’kulakwa?
Kodi munayamba mwavutikapo ndi ululu waukulu mutadwala kwa nthawi yochepa? N’kutheka kuti munaiwala za ululuwo chifukwa choti munachira pasanapite nthawi. Koma zimenezi n’zosiyana kwambiri ndi chisoni. Munthu wina dzina lake Alan Wolfelt analemba m’buku lake kuti, “Si zoona kuti chisoni cha munthu yemwe m’bale wake wamwalira ‘chimatha mwamsanga.’” (Healing a Spouse’s Grieving Heart) Iye ananenanso kuti: “Chisoni chimachepa pakapita nthawi komanso anthu ena akamakuthandiza.”
Mwachitsanzo, taganizirani mmene Abulahamu anamvera mkazi wake atamwalira. Baibulo limanena kuti, “Abulahamu anayamba kumulira Sara.” (Genesis 23:2, Baibulo la Dziko Latsopano, lokonzedwanso la Chingelezi) Mawu akuti “anayamba,” akusonyeza kuti Abulahamu anakhalabe ndi chisoni kwa nthawi yaitali. * Chitsanzo china ndi cha Yakobo yemwe anapusitsidwa ndi ana ake kuti Yosefe wadyedwa ndi chilombo. Yakobo anamulira mwana wake kwa “masiku ambiri” ndipo ana ake onse anakanika kumutonthoza. Patapita zaka zambiri Yakobo ankavutikabe ndi chisoni chifukwa cha imfa ya mwana wakeyu.—Genesis 37:34, 35; 42:36; 45:28.
Masiku anonso anthu ambiri amavutika ndi chisoni kwa nthawi yaitali munthu amene ankamukonda akamwalira. Tiyeni tione zitsanzo za anthu angapo.
Mayi wina dzina lake Gail, yemwe panopa ali ndi zaka 60, anati: “Mwamuna wanga Robert, anamwalira pa 9 July, mu 2008, atachita ngozi. Patsikuli zinthu zinali bwinobwino ngati mmene zinkakhalira masiku onse. Titamaliza kudya chakudya cham’mawa tinatsanzikana ndipo ananyamuka n’kumapita kuntchito. Panopa padutsa zaka 6 chimwalilireni mwamuna wangayo, koma ndimaona kuti sindidzaiwala imfa yake.”
Bambo wina wazaka 84 dzina lake Etienne, anati: “Ngakhale kuti panopa padutsa zaka 18 chimwalilireni mkazi wanga, ndidakali ndi chisoni chachikulu chifukwa cha imfa yake. Ndikaona chinachake chosangalatsa m’chilengedwe, ndimayamba kumukumbukira ndipo ndimaganizira mmene akanasangalalira kuona zinthu ngati zimenezi.”
Choncho, sikulakwa kumva chisoni kwa nthawi yaitali chifukwa cha imfa ya munthu amene tinkamukonda. Ndipo n’zimene zimachitikira anthu ambiri. Tisaiwalenso kuti anthu amasonyeza chisoni mosiyanasiyana, ndiye kungakhale kulakwa kudzudzula munthu chifukwa cha mmene akusonyezera chisoni. Komanso tisamadziimbe mlandu poganiza kuti tili ndi chisoni chopitirira malire. Komano n’chiyani chomwe chingatithandize pa nthawi yomwe tili ndi chisoni?
^ ndime 4 Isaki, yemwe anali mwana wa Abulahamu anavutikanso ndi chisoni kwa nthawi yaitali mayi ake atamwalira. Monga tafotokozera m’nkhani yakuti, “Tsanzirani Chikhulupiriro Chawo” yomwe ili m’magaziniyi, iye ankamvabe chisoni ngakhale kuti panali patatha zaka zitatu.—Genesis 24:67.
Onaninso
Musataye Mtima Ngati Mwamuna Kapena Mkazi Wanu Wamwalira
Munthu amavutika kwambiri ngati mwamuna kapena mkazi wake wamwalira ndipo chisoni chake chimatenga nthawi. Koma chiyembekezo chakuti akufa adzauka chimatilimbikitsa.


text:
MUTU 8
Anathawa Mfumu Yankhanza
MAKOLO A YESU ANATHAWIRA KU IGUPUTO
YOSEFE NDI BANJA LAKE ANASAMUKIRA KU NAZARETI
Pakati pa usiku, mngelo wa Yehova anaonekera kwa Yosefe n’kumuuza kuti: “Nyamuka, tenga mwanayu ndi mayi ake ndipo uthawire ku Iguputo. Ukakhale kumeneko kufikira nthawi imene ndidzakuuze, chifukwa Herode akukonza zoyamba kufunafuna mwanayu kuti amuphe.”—Mateyu 2:13.
Nthawi yomweyo, Yosefe anadzutsa Mariya n’kumuuza za uthengawo. Yosefe, Mariya ndi mwanayo ananyamuka usiku womwewo. Anachita bwino kunyamuka nthawi yomweyo chifukwa pa nthawiyi Herode anali atazindikiranso kuti okhulupirira nyenyezi aja amupusitsa. Paja Herode anali atawauza kuti adzamuuze kumene kuli Yesu koma iwo sanachite zimenezi ndipo Herode anakwiya kwambiri. Pofunitsitsa kuti Yesu aphedwe, Herode analamula kuti ana onse aamuna osapitirira zaka ziwiri a ku Betelehemu komanso m’madera onse ozungulira aphedwe. Iye analamula kuti ana onse osapitirira zaka ziwiri aphedwe chifukwa anali atawerengetsera nthawi imene okhulupirira nyenyezi aja anabwera.
Zinali zochititsa mantha komanso zomvetsa chisoni kwambiri kuona anawo akuphedwa. Sitikudziwa kuti ndi ana angati amene anaphedwa koma chomwe tikudziwa n’chakuti, kulira mofuula komanso momvetsa chisoni kwa azimayi a anawo kunakwaniritsa ulosi wa m’Baibulo umene Mulungu anauza mneneri Yeremiya kuti alembe.—Yeremiya 31:15.
Pa nthawi imene zonsezi zinkachitika, n’kuti Yosefe ndi banja lake ali ku Iguputo komwe anathawira. Koma usiku wina mngelo wa Yehova anaonekeranso kwa Yosefe m’maloto n’kumuuza kuti: “Nyamuka, tenga mwanayu ndi mayi ake ndipo upite m’dziko la Isiraeli, chifukwa amene anali kufuna moyo wa mwanayu anafa.” (Mateyu 2:20) Chifukwa cha uthengawu, Yosefe anaganiza zobwerera kwawo. Zimenezi zinakwaniritsa ulosi winanso wa m’Baibulo wakuti Mwana wa Mulungu adzatuluka mu Iguputo.—Hoseya 11:1.
Poyamba, Yosefe anaganiza zoti akakhale ku Yudeya, mwina chakufupi ndi tauni ya Betelehemu komwe ankakhala asanathawire ku Iguputo. Koma asanafike ku Yudeya anamva kuti Arikelao mwana wa Herode ndi amene ankalamulira monga mfumu ya Yudeya. Mulungu analankhulanso ndi Yosefe kudzera m’maloto ndipo anamuchenjeza kuti asapite ku Yudeya. Choncho Yosefe ndi banja lake analowera chakumpoto n’kukakhala ku Galileya, mumzinda wa Nazareti, womwe unali kutali ndi likulu la chipembedzo chachiyuda. Yesu anakulira mumzinda umenewu, zomwe zinakwaniritsanso ulosi wakuti: “Iye adzatchedwa Mnazareti.”—Mateyu 2:23.
Onaninso
Mafunso Ochokera kwa Owerenga—December 2014
Kodi Yeremiya ankatanthauza chiyani ponena kuti Rakele akulirira ana ake?
Yosefe Ankasamalira Banja Lake Komanso Anakhalabe Wokhulupirika
Kodi Yosefe anateteza banja lake m’njira ziti? N’chifukwa chiyani anatenga Mariya ndi Yesu n’kupita nawo ku Iguputo?


text:
Ndiyamika Joel Soler, kuchepetsa mkulu wa Arc-en-Ciel ntchito ndi chilakolako chake ndege, kupereka French Red-Cross kuti ana olumala ndi akuluakulu mwayi kupeza chimwemwe zouluka m'ngalawa ndi Icarus C-42 kopitilira muyeso-kuwala.
Cholinga Arc-en-Ciel ndi kumapangitsanso angathe munthu aliyense. Iwo makamaka kukuonetsedwa timu yake akhama: 70% ya ndege Arc-en-Ciel ali mu mkhalidwe chilema (ugonthi, paraplegia ..)
Ndi mwakhama kuti timafunitsitsa kulengeza Rikoooo a (www.Rikoooo.com) Mgwirizano ndi Arc-en-Ciel!
Bambo. Erik Bender, Mlengi wa odziwika "Rikoooo" tsamba la ndege ndi ndege kayeseleledwe okonda, ndi Mr. Thomas Guiart mwaufulu anavomera pempho lathu ndipo analenga repaint yeniyeni C42 Ikarus, chokongoletsedwa ndi Red-Cross 'mitundu siginecha. Tiyamika kuti Mr. Byron Warwick pakuti chitsanzo 3D.
Chifukwa cha otsitsira ufulu kuperekedwa pa webusaiti, munthu tsopano ntchito yekha Red-Cross 'Ikarus kukhala wapadera Intaneti zinachitikira ndege ndi Flight pulogalamu yoyeseza 2004 ndi Flight pulogalamu yoyeseza X® (by Microsoft® ndi Prepar3D v1 ndi v2® ndi Lockheed Martin®).
Kudzera mgwirizano umenewu ndi French Red Cross akufuna akakufunsani kudzipereka kwake kwa anthu olumala, kukopa anthu kwa chifukwa Arc-En-Ciel ndi; ndipo potsiriza kupeza othandizira waluso kuti mphamvu kuti ntchito.
Pakuti Red-Cross '150th chikumbutso, Rikoooo ndi timu Arc-en-Ciel zimapereka inu ponse m'ngalawa ndi kupitiriza okhudzidwa bungwe mu ndege ndi mbiri yake. Ndendende zaka zana zapitazo, Red-Cross 'thandizo linaperekedwa kwa asilikali mu WW1 kuyamika kwake kwa ndege.
Red-Cross "ntchito Arc paulendo Ciel" mu Partership ndi Rikoooo


text:
POLITECA, UABKhadi pafupifupi bizinesi
POLITECA, UAB
Akasinja, Akasinja, Chipongwe, Denga, Ferrous zitsulo +47
Zikalata
Map
Ntchito gulu
Akasinja, Akasinja, Chipongwe, Denga, Ferrous zitsulo, Furnitura, Galvanization, Gasi, Kupanga mipando, Kuwotcherera, Kuwotcherera maelekitirodi, Leaderboard, Madamu, Makampani, kupanga, Makina, zipangizo, Malonda hoardings, Malonda katundu, Malonda panja, Malonda, kufalitsa, Mapepala zitsulo, Masitepe, Matabwa, Mipando, Mphamvu ndi zinthu zina zachilengedwe, Njanji, Nthandala, Nyumba denga, Nyumba yomanga, Nyumba yomanga, Nyumba zoduliratu, Owotcherera, Panja zenera sills, Petulo zipangizo siteshoni, Stair chitsiriziro, Stone processing, Stone zamgululi, Tin, Transport, kayendedwe, Zenera sills, Zitini pawindo, Zitsulo, Zitsulo anagubuduza, Zitsulo kudula, Zitsulo kupinda, Zitsulo kuwotcherera, Zitsulo masitepe, Zitsulo ndi zitsulo mankhwala, Zitsulo nyumba makoma, Zitsulo yomanga, Zokhomakhoma, Zokhomakhoma, Zomangamanga, malo
Qr code
vCard
Website
Site dzina: Politeca - Metalo gaminiai


text:
DOMINICAN REPUBLIC
“Tidzawapeza”
“Tsiku Lina Tidzawapeza”
Cha mu 1935, munthu wina dzina lake Pablo González anayamba kuwerenga Baibulo kuchigwa chotchedwa Cibao. Poyamba ankapemphera ku tchalitchi chinachake koma anasiya ataona kuti zochita za anthu ake zinkasemphana ndi zimene iye anawerenga. Koma sanasiye kuphunzira Baibulo ndipo ankauza ena zimene waphunzira. Anayamba kuuza achibale ake ndi anthu ena apafupi kenako anthu a m’midzi yapafupi. Iye anagulitsa famu yake komanso ng’ombe zake kuti apeze ndalama zoyendera pokalalikira.
Pofika mu 1942, Pablo ankaphunzitsa mabanja oposa 200 ndiponso ankachititsa misonkhano. Ankachita zimenezi ngakhale kuti anali asanakumane ndi Mboni za Yehova. Iye ankalimbikitsa anthu kuphunzira Baibulo komanso kutsatira mfundo zake. Ambiri ankatsatira zimene ankaphunzira moti anasiya fodya komanso mitala.
Munthu wina amene anamva uthenga umene Pablo ankalalikira anali Celeste Rosario. Iye anati: “Pamene ndinali ndi zaka 17, msuweni wa mayi anga, dzina lake Negro Jiménez anali m’gulu limene linkatsogoleredwa ndi Pablo González. Ndiyeno Negro atafika kwathu anatiwerengera mavesi a m’Baibulo. Zomwe anatiwerengerazo zinandichititsa kutuluka mu tchalitchi cha Katolika. Ku tchalitchichi ankatiwerengera mawu m’chilankhulo cha Chilatini ndiye sitinkamva chilichonse. Pasanapite nthawi yaitali, Pablo González anabwera kudzatilimbikitsa. Iye anati: ‘Ife sitili m’chipembedzo chilichonse koma tikudziwa kuti tili ndi abale athu padziko lonse. Panopa sitikuwadziwa ndipo sitikudziwanso dzina lawo. Koma tsiku lina tidzawapeza.’”
Pablo anayambitsa magulu ophunzira Baibulo ku Los Cacaos Salcedo, ku Monte Adentro, ku Salcedo ndiponso ku Villa Tenares. Mu 1948, iye anaima ku Santiago kuti akwere basi ina. Ali kumeneku, anaona a Mboni akulalikira mumsewu ndipo anamupatsa Nsanja ya Olonda. Pa ulendo wina, anapatsidwa mabuku awiri ndi mlongo wina. Mlongoyu anamuitaniranso ku mwambo wokumbukira imfa ya Khristu ku Santiago. Pa mwambowu, Pablo anasangalala kwambiri ndi zimene anamva. Iye anazindikira kuti wapeza abale ake amene ankawafuna kwa nthawi yaitali aja.
Amishane ankapita kukaona anthu amene ankaphunzitsidwa ndi Pablo. Atafika kwina anapeza anthu 27 akuwadikira. Anthu ena anali atayenda makilomita 25 wapansi ndipo ena anayenda makilomita 50 pa mahatchi. Pamalo ena anapeza anthu 78 ndipo pena anapeza anthu 69.
Pablo anapereka mayina a anthu 150 kwa amishonalewo kuti aziphunzira nawo. Anthuwo anali atayamba kale kuphunzira Baibulo ndiponso kutsatira mfundo zake. Koma ankangofunika kuwapatsa malangizo komanso kutsogoleredwa ndi gulu. Celeste Rosario anati: “Amishonale atafika tinachita msonkhano ndipo panakonzedwa zoti anthu abatizidwe. Woyamba kubatizidwa ndinali ineyo kenako mayi anga a Fidelia Jiménez, ndi mchemwali wanga dzina lake Carmen.”
Msonkhano wadera woyamba m’dzikoli unachitika pa September 23 mpaka pa 25, 1949, ku Santiago. Msonkhanowu unalimbikitsa kwambiri ntchito yolalikira. Pamsonkhanowu panafika anthu ambiri moti Lamlungu kunabwera anthu 260 kudzamvetsera nkhani ya onse. Anthu 28 anabatizidwa ndipo msonkhanowu unathandiza anthu ambiri kudziwa kuti gulu la Yehova ndi lomweli.


text:
Zimene Ndinasankha Ndili Mwana
Mu 1985, ndili ndi zaka 10 zokha, ana ochokera ku Cambodia anabwera kusukulu kwathu mumzinda wa Columbus ku Ohio m’dziko la United States. Mnyamata wina pa gululi ankadziwa mawu ochepa a Chingelezi. Koma pogwiritsa ntchito zithunzi, anandiuza nkhani zoopsa za anthu a kwawo amene ankazunzidwa, kuphedwa komanso zimene ankachita kuti apulumuke. Ndinkalira usiku poganizira za anawo. Ndinkafunitsitsa kuwauza za Paradaiso ndiponso kuti akufa adzaukitsidwa. Koma zinali zosatheka chifukwa sankadziwa Chingelezi. Ngakhale kuti ndinali wamng’ono, ndinaganiza zophunzira Chikambodiya n’cholinga choti ndiuze anawo za Yehova. Pa nthawiyo, sindinkadziwa kuti zimene ndinasankhazo zidzakhudza kwambiri zimene ndidzachite pa moyo wanga.
Kuphunzira Chikambodiya kunali kovuta kwambiri. Kawiri konse ndinaganiza zongosiya, koma Yehova anandilimbikitsa kudzera mwa makolo anga. Kenako, aphunzitsi anga ndiponso anzanga akusukulu anayamba kundilimbikitsa kuchita zinthu zondithandiza kuti ndidzapeze ntchito yapamwamba. Koma ndinkafunitsitsa kukhala mpainiya. Choncho pamene ndinali kusekondale, ndinasankha maphunziro omwe akanandithandiza kupeza ntchito ya maola ochepa n’cholinga choti ndidzathe kuchita upainiya. Ndikaweruka kusukulu, ndinkakonda kulowa mu utumiki ndi apainiya ena. Ndinadziperekanso kuti ndithandize ana ena kuphunzira Chingelezi. Zimenezi zinandithandiza m’tsogolo.
Ndili ndi zaka 16, ndinamva kuti kuli gulu la anthu olankhula Chikambodiya mumzinda wa Long Beach ku California. Ndinapita kukacheza kumeneko ndipo ndinaphunzira kuwerenga Chikambodiya. Nditangomaliza sukulu, ndinayamba upainiya ndipo ndinapitiriza kulalikira anthu ochokera ku Cambodia omwe ankakhala pafupi ndi kwathu. Pamene ndinkakwanitsa zaka 18, ndinali nditayamba kuganiza zosamukira ku Cambodia. Zinthu zoopsa zinali kuchitikabe m’dzikoli, koma ndinkadziwa kuti pa anthu 10 miliyoni amene ankakhala kumeneko ndi ochepa chabe amene anali atamva uthenga wabwino wa Ufumu. Pa nthawiyo, kunali mpingo umodzi wokha wa ofalitsa 13 m’dziko lonselo. Nthawi yoyamba imene ndinapita ku Cambodia ndinali ndi zaka 19. Ndiyeno patapita zaka ziwiri, ndinaganiza zosamukira kumeneko. Ndinapeza ntchito ya maola ochepa yophunzitsa Chingelezi kuti ndizipeza zofunika pa moyo uku ndikuchita upainiya. Patapita nthawi, ndinakwatira mlongo amene anali ndi zolinga zofanana ndi zanga. Tasangalala kuthandiza anthu ambiri ku Cambodia kuti adzipereke kwa Mulungu.
Yehova wandipatsa ‘zokhumba za mtima wanga.’ (Sal. 37:4) Kuthandiza anthu kukhala ophunzira a Yesu ndi ntchito yosangalatsa kuposa ina iliyonse. Pa zaka 16 zimene ndakhala ku Cambodia, mumpingo umodzi wa ofalitsa 13 uja mwatuluka mipingo ina moti panopa kuli mipingo 12 ya Mboni za Yehova komanso timagulu 4.—Yofotokozedwa ndi Jason Blackwell.


text:
KODI BAIBULO LIMAPHUNZITSA CHIYANI KWENIKWENI? (ZOKUTHANDIZANI POPHUNZIRA)
KODI BAIBULO LIMAPHUNZITSA CHIYANI? (ZOKUTHANDIZANI POPHUNZIRA)
Mmene Zochita za Angelo Komanso Ziwanda Zimakhudzira Moyo Wathu (Gawo 2)
N’chifukwa chiyani Yehova amaletsa anthu kuti azichita chilichonse chokhudza kukhulupirira mizimu? Kodi tingadziteteze bwanji kwa ziwanda zimene zimafuna kutisocheretsa?
Zinanso
Muziona Moyo Ngati Mmene Mulungu Amauonera (Gawo 2)
Gawoli lingakuthandizeni kumvetsa za kagwiritsidwe ntchito ka magazi komanso zimene mumakhulupirira pa nkhani ya kuikidwa magazi. Lingakuthandizeninso kufotokozera anthu ena zimene mumakhulupirira.
Muziona Moyo Ngati Mmene Mulungu Amauonera (Gawo 1)
Moyo ndi mphatso yochokera kwa Mulungu. Kodi tingasonyeze bwanji kuti timalemekeza moyo wathu komanso wa anthu ena?
Kodi Mulungu Ali Nalo Cholinga Chotani Dziko Lapansili? (Gawo 3)
Kodi Mulungu anakonza zoti anthu ndiwo adzathetse mavuto amene ali padzikoli?


text:
NSANJA YA OLONDA MAY 2014
Kodi Pali Amene Angadziwiretu za M’tsogolo?
Yankho la funso limeneli lingasinthe moyo wanu.
Zina Zimachitika, Koma Zambiri Sizichitika
Ndani ali ndi mbiri yoti zimene walosera zimachitikadi?
Kodi Pali Amene Angadziwiretu za M’tsogolo?
Baibulo linaneneratu zomwe zidzachitike m’tsogolo.
Kodi a Mboni za Yehova Amakhulupirira Yesu?
Ngati amamukhulupirira, n’chifukwa chiyani sanena kuti iwo ndi Mboni za Yesu?
Kodi Mukudziwa?
N’chifukwa chiyani Ayuda anapempha Pilato kuti athyole miyendo ya Yesu? Kodi Davide anaphadi Goliyati ndi gulaye?
Sanafooke Chifukwa cha Chisoni
Chitsanzo cha Mariya, mayi a Yesu, chingakuthandizeni ngati mukumva chisoni kwambiri chifukwa cha imfa ya munthu wina.
Kuyankha Mafunso a M’Baibulo
Ngati ndi Mulungu amene akulamulira dziko lapansili, n’chifukwa chiyani padzikoli pali mavuto ambiri chonchi?
Zina zimene zili pawebusaiti
Kodi Baibulo Ndi Lochokera kwa Mulungu?
Anthu ambiri amene analemba Baibulo amati analemba maganizo a Mulungu. N’chifukwa chiyani amatero?


text:
ZITHUNZI ZAKALE
Zheng He
“Tadutsa pamadzi ulendo wa ma li * oposa 100,000 ndipo takumana ndi mafunde aakuluakulu ngati mapiri. Taona madera osiyanasiyana akutali kwambiri . . . Zombo zathu zinkayenda usana ndi usiku komanso zinkathamanga kwambiri ngati nyenyezi. Ndipo pa maulendo athuwa tinkalimbana ndi mafunde.”—Mawu amenewa analembedwa ndi Zheng He m’zaka za m’ma 1400, mumzinda wa Changle, m’chigawo cha Fujian ku China.
DZIKO la China ndi lalikulu komanso lili ndi anthu ambiri. Ku China ndi kumenenso kunamangidwa mpanda waukulu, womwe ndi chimodzi mwa zinthu zakale zotchuka kwambiri. Kunalinso zombo zazikulu komanso zochuluka. Zombo zimenezi zinapangidwa ndi Yongle komanso Xuande, omwe anali olamulira a ku China. Panadutsa zaka 500 kuti anthu apangenso zombo zazikulu komanso zochuluka kuposa zimenezi. Amene ankatsogolera zombozi anali Zheng He yemwe anali Msilamu ndipo ankachokera kum’mwera chakumadzulo kwa China.
CHOLINGA CHA MAULENDOWA
Mawu amene ali kumayambiriro kwa nkhaniyi ndi ena mwa mawu amene Zheng He ananena pofotokoza cholinga cha maulendo akewo. Iye ananena kuti cholinga chake ndi “kudziwitsa anthu a kumadera akutali za ufumu wa kwawo komanso kuwachitira zinthu zabwino.” Chifukwa cha maulendo ake ataliataliwo, Zheng He ananenanso kuti: “Mayiko akutali kwambiri ali pansi pa [dziko la China]. . .Ngakhale alendo ochokera m’mayiko a kutsidya kwa nyanja . . . akhala akubwera ndi mphatso komanso zinthu zamtengo wapatali.”
Anthu amanena zifukwa zosiyanasiyana zomwe olamulirawa ankakonzera maulendo ataliatali amenewa. Ena amanena kuti Zheng He anali chabe nthumwi ya dziko lomwe linali lamphamvu kwambiri koma lamtendere. Pomwe ena amaona kuti maulendo akewo anali ndi cholinga chofuna kuti mayiko ena akhale pansi pa ulamuliro wa China. Iwo amaganiza choncho chifukwa chakuti Zheng He ankapereka mphatso zapamwamba kwambiri komanso ankathandiza mayiko amene ankamulandira bwino. Koma amene ankakana kupereka mphatso kwa mfumu ya ku China kapena amene sankachita zimene iwo akufuna, ankamenyana nawo n’kuwatenga ukapolo. Chifukwa cha maulendo amenewa, mayiko ambiri ozungulira nyanja yamchere ankatumiza nthumwi zawo kuti zikapereke mphatso kwa mfumu ya ku China.
Zombo za Zheng He zinkanyamulanso zokongoletsa, dongo lapadera lopangira zinthu zosiyanasiyana komanso nsalu za ku China kuti azikapanga malonda m’madoko akutali. Iwo ankabwerako ndi miyala ya mtengo wapatali, nyanga, zokometsera zakudya, matabwa komanso zinthu zina zomwe anthu a ku China ankaziona kuti ndi zapamwamba kwambiri. Nthawi ina anabwera ndi nswala, yomwe anthu anachita nayo chidwi kwambiri. Chifukwa cha malonda komanso maulendo amene ankachitika m’zaka za m’ma 1400 amenewa, dziko la China linatukuka kwambiri.
Koma maulendo amenewa sanapite patali chifukwa Zheng He atasiya kuyenda maulendo ake, dziko la China linasiyanso kuchita malonda ndi mayiko ena. Wolamulira watsopano wa ku China ndi mlangizi wake ankaona kuti dziko la China ndi lotukuka kwambiri ndipo anaganiza zosiya kuchita zinthu ndi mayiko ena. Posafuna kuti anthu adziwe zimene dziko la China linkachita mbuyomo, wolamulira watsopanoyo anawononga zombo zonse kuphatikizapo chilichonse chokhudzana ndi maulendo amenewa. Moti anthu a ku China komanso a mayiko ena angodziwa posachedwapa za maulendo apanyanja a Zheng He.
^ ndime 3 Li ndi muyezo umene anthu a ku China ankagwiritsa ntchito kale kwambiri poyezera kutalika kwa zinthu. Muyezowu wakhala ukusinthasintha koma zikuoneka kuti m’nthawi ya Zheng He, ‘li’ imodzi inali muyezo wa mamita pafupifupi 500.


text:
Lipoti la Msonkhano Wapachaka
“Buku la Mulungu ndi Chuma Chamtengo Wapatali”
Pa October 5 ndi 6, 2013, anthu a m’mayiko 31 okwana 1,413,676 anachita nawo msonkhano wapachaka bungwe la Watch Tower Bible and Tract Society of Pennsylvania. Msonkhanowu unali wanambala 129 ndipo unachitikira m’Nyumba ya Msonkhano ya Mboni za Yehova ya mumzinda wa Jersey City, New Jersey, m’dziko la United States of America, ndipo anthu ena anaonera msonkhanowu pa vidiyo kudzera pa Intaneti.
M’bale Guy Pierce, wa m’Bungwe Lolamulira la Mboni za Yehova ndi amene anali tcheyamani wa msonkhanowu. Iye anachititsa kuti anthu amene anali pamsonkhanowu akhale ndi chidwi pamene anawatsimikizira kuti msonkhanowo uwathandiza kupeza mayankho a mafunso ofunika kwambiri a m’Baibulo, uwonjezera kuwala kwa choonadi, komanso kuti “chakudya [chauzimu] cha pa nthawi yoyenera” chiperekedwa pa msonkhanowu.
“Malo Okhala ndi Zinthu Zotithandiza Kulemekeza Yehova.”
M’bale Mark Sanderson, wa m’Bungwe Lolamulira ananena za malo atsopano oonetsa zinthu zosiyanasiyana amene ali kulikulu la padziko lonse la Mboni za Yehova ku Brooklyn, m’dera la New York m’dziko lomweli la America. Malowa anawapatsa mutu wakuti “Dzina la Mulungu M’Baibulo,” ndipo akusonyeza malo oyenerera amene dzina la Mulungu limapezeka m’Malemba Achiheberi ndi m’Malemba Achigiriki. M’malo amenewa, omwe ali ngati chipinda, muli Mabaibulo akale ambirimbiri, zinthu zina zakale, komanso masamba a m’Baibulo a zaka za m’ma 500 mpaka m’ma 1500.
Zinthu zinanso zochititsa chidwi zimene zili m’chipinda chimenechi ndi masamba a Baibulo la zaka za m’ma 1500 limene linamasuliridwa ndi William Tyndale. William anali womasulira Baibulo woyamba kugwiritsa ntchito dzina la Mulungu m’Chingelezi. Pali tsamba linanso limodzi la Baibulo lachisipanishi limene linamasuliridwa mu 1602, lomwe linkadziwika kuti Baibulo la Reina-Valera. M’Baibuloli anaikamo dzina la Mulungu ndipo m’malo onse analilemba kuti “Iehova.” M’chipindachi anaikamonso Mabaibulo osiyanasiyana achingelezi, monga lotchedwa Great Bible (linasindikizidwa mu 1549), 12-language Bible (Linatulutsidwa mu 1599 ndipo limatchedwanso kuti Nuremberg Polyglot) lomasuliridwa ndi Elias Hutter. Mulinso Baibulo la Geneva Bible (linasindikizidwa mu 1603). M’Mabaibulo onsewa muli dzina la Mulungu.
M’bale Sanderson analimbikitsa aliyense kuti adzaone zinthu zomwe zili m’malowa. M’baleyu anati: “Pemphero lathu ndi lakuti . . . malowa athandize anthu a mitima yabwino, a misinkhu yonse komanso a maphunziro osiyanasiyana kuti abwere adzayambe kukonda zinthu ziwiri zimene tonsefe timakonda. Zinthuzi ndi mawu a Mulungu omwe ndi a mtengo wapatali ndiponso dzina lake lakuti Yehova, lomwe ndi lolemekezeka.”
Lemba la Chaka cha 2014.
Pambuyo pakuti M’bale Gerrit Lösch, wa m’Bungwe Lolamulira watsogolera pophunzira Nsanja ya Olonda mwachidule mlungu umenewo, M’bale Pierce analengeza lemba lachaka cha 2014, lakuti “Ufumu wanu Ubwere.” (Mateyu 6:
“Mphatso Yamtengo Wapatali Yochokera Kwa Mulungu.”
Kenako anthu anasangalala kuonera vidiyo yofotokoza nkhani yokhudza Baibulo la Dziko Latsopano lofalitsidwa ndi Mboni za Yehova. Anthu ena amati Baibuloli lili m’gulu la Mabaibulo amene anamasuliridwa bwino kwambiri. Nthawi imene Nathan Knorr ankatulutsa mbali yoyamba ya Baibulo la Dziko Latsopano m’chaka cha 1950 pamsonkhano wamayiko, anapereka malangizo amene ndi othandizabe mpaka pano. Iye analangiza anthuwo kuti aliwerenge lonse, aliphunzire ndiponso azithandiza ena kuliphunzira chifukwa zimenezi zidzawathandiza kuti aziitanira pa dzina la Yehova.
“Zinthu Zosangalatsa Zimene Zinachitika M’mbuyomu.”
Samuel Herd wa m’Bungwe Lolamulira anakamba nkhani yamutu omwe uli pamwambawu. Nkhaniyi inali ndi mbali yomwe inaijambuliratu yokhudza kucheza ndi anthu 4 a pa Beteli ya ku United States of America, amene analipo pa nthawi imene magawo 6 a Baibulo la Dziko Latsopano ankatulutsidwa kuyambira mu 1950 mpaka mu 1960.
Eunice Timm amakumbukira nthawi imene ankagwiritsira ntchito Baibulo la Dziko Latsopano pamisonkhano yampingo. Iye anasangalala kwambiri ndi Baibuloli chifukwa lili ndi zinthu zothandiza munthu pofufuza, monga malifalensi amene amapezeka padanga lapakati pa Baibuloli. Popeza kuti zinali zovuta kunyamula magawo 6 a Baibuloli kumisonkhano yampingo, iye ananena kuti ankangonyamula magawo okhawo amene ankafunika kuwagwiritsa ntchito pa tsikulo, kuphatikizapo Baibulo laling’ono la King James Version.
Baibulo la Dziko Latsopanoli linakhudzanso mbali zina za kulambira kwathu. Mwachitsanzo, M’bale Fred Rusk anafotokoza kuti chaka cha 1950 chisanafike, anthu amene ankapemphera moimira banja la Beteli ankagwiritsa ntchito mawu ochokera m’Baibulo la King James Version, monga akuti “Ufumu wanu udze.” Kungoyambira nthawi imene Baibulo la Dziko Latsopanoli linatulutsidwa, popemphera anayamba kugwiritsira ntchito mawu osavuta kumva amene anthu amalankhula tsiku ndi tsiku.
M’bale John Wischuk anachita chidwi ndi Baibuloli chifukwa linamasuliridwa bwino kwambiri komanso anthu amene anali m’komiti yomasulira Baibuloli anali odzichepetsa kwambiri. Iye anati: “Anthu a m’komitiyi sanafune kuti adziwike pa nthawi imene anali moyo kaya atamwalira, chifukwa ankafuna kuti ulemelero wonse upite kwa Yehova Mulungu.” Ndiyeno M’bale Charles Molohan anagwirizana ndi anthu ena onse amene ankafunsidwawo ponena kuti; “Baibulo la Dziko Latsopanoli latithandiza kuti choonadi chizitifika pa mtima, kuti chikhulupiriro chathu chilimbe komanso kuti tizithandiza anthu ena kuti nawonso akhale ndi chikhulupiriro.”
“Tikuwamva Akulankhula Zinthu Zazikulu za Mulungu M’zinenero Zathu.” (Machitidwe 2:11)
M’bale Geoffrey Jackson, wa m’Bungwe Lolamulira anakamba nkhani, ndipo nkhaniyo ili mkati, anatulutsa Baibulo la Dziko Latsopano limene linakonzedwanso. Pomaliza nkhani yake onse amene anali pa msonkhanowo, kuphatikizaponso amene ankaonera msonkhanowo pa vidiyo kudzera pa Intaneti m’madera osiyanasiyana analandira Baibuloli.
M’bale Jackson anafotokoza kuti zaka 60 zadutsa tsopano kuchokera pamene gawo loyamba la Baibulo la Dziko Latsopanoli linatuluka. Kuyambira nthawi imeneyo chinenero cha Chingelezi chakhala chikusintha, choncho panafunika kumasulira Baibulo momveka bwino, m’Chingelezi chimene anthu amalankhula popanda kusintha tanthauzo lake.
M’chaka cha 2005, Bungwe Lolamulira linayamba kulimbikitsa ntchito yomasulira Baibulo m’zinenero zosiyanasiyana. Kungoyambira m’chaka chimenechi, Baibulo la Dziko Latsopanoli lamasuliridwa m’zinenero zambiri, kuchoka pa 52 kufika pa 121. Komanso ntchito yomasulira Baibuloli ili mkati m’zinenero zina zokwana 45. Anthu akamamasulira Baibulo la Dziko Latsopano m’zinenero zina, amafunsa mafunso kuti azimvetsa mawu ena. Padakali pano mafunso okwana 52,000 afunsidwa ndiponso kuyankhidwa. Ambiri mwa mafunsowa anathandiza kudziwa mavesi amene anafunika kuwasintha pang’ono.
Mwachitsanzo, M’bale Jackson anafotokoza kuti Baibulo lakale la Dziko Latsopano la m’Chingelezi palemba la 1 Samueli 14:
Zaka 5 zapitazo Bungwe Lolamulira linasankha komiti yoti ikonzenso Baibulo la Dziko Latsopano lachingelezi ndipo zotsatira za ntchito yawo ndi Baibulo latsopanoli. Baibuloli ndi losangalatsa, losavuta kuwerenga komanso ndi lolimba kwambiri. M’bale Jackson analengeza kuti Baibulo lachingelezili posachedwapa liyamba kusindikizidwa lalikulu lokhala ndi zilembo zikuluzikulu, komanso lina laling’ono kwambiri lokwana m’thumba.
‘Kuphunzitsa ndi Kufotokoza Bwino Mawu a Choonadi’.
M’bale Stephen Lett wa m’Bungwe Lolamulira anafotokoza zinthu zothandiza zopezeka m’Baibulo latsopanoli, ndipo mutu wa nkhani yake unachokera palemba la 2 Timoteyo 2:
Gawo limene lili kumayambiriro kwa Baibuloli, lamutu wakuti “Kodi M’Baibulo Muli Nkhani Zotani?” lili ndi mavesi a m’Baibulo amene akuyankha mafunso okwana 20 okhudza ziphunzitso zoyambirira za Baibulo.
Mbali ya Zakumapeto A, ikufotokoza zinthu zina zokhudza Baibulo latsopanoli monga, mawu ena amene asintha komanso malo amene pali dzina la Mulungu.
Mbali ya Zakumapeto B ili ndi mbali zokwana 15 zokhala ndi mapu ndiponso zithunzi zothandiza pophunzira patokha komanso pophunzitsa ena.
Kumayambiriro kwa buku la m’Baibulo lililonse kuti gawo la “Zokhudza Bukuli.” Gawoli lizifotokoza zokhudza bukulo mwachidule ndipo zimenezi zizithandiza munthu kupeza mbali imene akufuna kuwerenga mosavuta. Gawo limeneli lalowa m’malo mwa timitu timene tinkakhala pamwamba pa tsamba lililonse la Mabaibulo oyamba.
Gawo la “Matanthauzo a Mawu Ena” limafotokoza mwachidule matanthauzo a mawu ambirimbiri amene ali m’Baibulo.
Gawo lakuti “Kalozera wa Mawu a M’Baibulo” tsopano lachepetsedwa. Pagawoli tsopano pali mawu komanso mavesi amene amagwiritsidwa ntchito kwambiri polalikira komanso kuphunzitsa.
Malifalensi amene amapezeka pakati pa tsamba lililonse achepetsedwanso. Panopa pali mawu okhawo omwe ndi othandiza kwambiri mu utumiki.
Mawu a m’munsi amafotokoza mawu ofanana ndi amene ali pavesi, amamasulira chiganizo mongotsatira mmene chalembedwera, komanso amafotokoza zina ndi zina zokhudza vesilo.
JW Library.
M’bale John Ekrann, yemwe ali m’Komiti ya Nthambi ya ku United States, anafotokoza zokhudza pulogalamu yatsopano ya JW Library imene ingagwiritsidwe ntchito zipangizo zamakono monga mafoni ndi matabuleti. Papulogalamuyi pali Baibulo la Dziko Latsopano lokonzedwansoli komanso Mabaibulo ena osiyanasiyana okwana 5. Pulogalamuyi inatulutsidwa kwa ulele pa October 7, 2013, kudzera m’mapulogalamu ena akuluakulu a pakompyuta.
“Kumasulira Mawu a Mulungu Molondola.”
M’bale Anthony Morris, wa m’Bungwe Lolamulira ananena zimene zinathandiza anthu a m’Komiti Yomasulira Baibulo la Dziko Latsopano pokonzekera kumasuliranso Baibuloli. Iye anafotokoza kuti komitiyi inagwiritsa ntchito mfundo zopezeka pa 1 Akorinto 14:
Mwachitsanzo, ngati akanamasulira lemba la Genesis 31:20 potengera mmene mawuwo alili, ndiye kuti akanamasulira kuti: “Yakobo anaba mtima wa Labani.” Koma mwambi wachiheberi umene unagwiritsidwa ntchito palembali umasiyana tanthauzo lake ndi mwambi wachingelezi. N’chifukwa chake M’Baibulo la Dziko Latsopano lembali analimasulira kuti: “Yakobo anachoka mozembera Labani.” Chimodzimodzinso ndi lemba la 1 Akorinto 7:39. Akanakhala kuti mawu a m’lembali anawamasulira potengera mmene alili, zikanatanthauza kuti mkazi akhoza kukwatiwa ndi mwamuna wina ngati mwamuna wake “atagona.” Popeza m’Baibulo mawu akuti “kugona” nthawi zina amatanthauza kumwalira, Baibulo la Dziko Latsopano linamasulira mawuwa m’njira yothandiza munthu amene akuwerenga kuti asasokonezeke. Palemba limeneli Baibuloli linagwiritsa ntchito mawu akuti “akamwalira.”
M’bale Morris ananena kuti: “Baibuloli analilemba pogwiritsa ntchito mawu amene anthu monga alimi, abusa ndi asodzi amalankhula tsiku ndi tsiku. Umu ndi mmene Baibulo lomasuliridwa bwino liyenera kukhalira. Losavuta kumva kwa anthu ofunitsitsa kuliphunzira, kaya anapita kusukulu kapena ayi.”
Kugwiritsa Ntchito ‘Mawu Okoma’ Ndiponso ‘Mawu Olondola a Choonadi.’ ”
M’bale David Splane wa m’Bungwe Lolamulira anakamba nkhani ya mutu umenewu kuchokera palemba la Mlaliki 12:10. Iye anati anthu amene analemba Baibulo anaonetsetsa kuti alemba zimene Mulungu anawauza, choncho Komiti Yomasulira Baibulo la Dziko Latsopano inamasulira Baibuloli mosamala kwambiri. Komitiyi inamasulira “mawu olondola a choonadi” komanso inaonetsetsa kuti uthenga wa Mulungu wafotokozedwa momveka bwino.
M’bale Splane ananena kuti: “Mawu ambiri achingelezi amakhala ndi matanthauzo angapo. Mwachitsanzo, Mabaibulo a Dziko Latsopano a m’mbuyo anagwiritsa ntchito mawu akuti “chitsanzo cha mawu olondola” palemba la 2 Timoteyo 1:13. Mawu akuti “chitsanzo” ali ndi matanthauzo ambiri. Mawuwa angatanthauze “chinthu chimene anthu opanga zinthu angaonere pofuna kupanga zinthu zina.” Ngati titamva lembali potengera tanthauzo limeneli, ndiye kuti mawu a palembali amatanthauza kasanjidwe komanso kalembedwe ka mawu kokongola kamene munthu angakapeze m’Baibulo. Komabe, tanthauzo limene limagwirizana kwambiri ndi mawu amene ali m’Baibulo loyambirira ndi lakuti “mfundo . . . zofunika kuchitsatira.” Choncho palembali, Baibulo lokonzedwansoli limati “mfundo za mawu abwino.”
M’bale Splane anafotokozanso mawu ena amene asinthidwa kuti agwirizane ndi mmene chinenero Chingelezi chilili masiku ano. Mwachitsanzo, mawu achingelezi amene pa Chichewa anawamasulira kuti “kupachika” m’Baibulo la Dziko Latsopano la m’mbuyomu ponena za mmene Yesu anaphedwera, nthawi zambiri amatanthauza kuboola munthu ndi chimtengo chosongoka n’kumusiya pomwepo. Popeza Yesu sanabooledwe ndi mtengo wozunzikirapo, komiti yomasulira Baibuloli yagwiritsa ntchito mawu akuti “kukhomedwa pamtengo,” ponena za mmene Yesu anaphedwera.
M’bale Splane anamalizitsa ndi mawu akuti: “Pemphero lathu ndi lakuti mukamawerenga ndiponso kuphunzira Baibulo la Dziko Latsopano limene lakonzedwansoli, likuthandizeni kuyandikira kwambiri Yehova. Ndipo lolani kuti akhale Atate wanu ndiponso Bwenzi lanu.”
Mawu Omaliza.
M’bale Pierce ananena kuti Baibulo la Dziko Latsopano limene lakonzedwansoli lili ngati chakudya chofunika kwambiri “pa phwando la zakudya zabwinobwino.” (Yesaya 25:6) Kenako anamalizitsa popempha anthu onse amene anali pamsonkhanowo kuti ayimbe nyimbo nambala 114 yochokera m’buku la Imbirani Yehova, yamutu wakuti “Buku la Mulungu ndi Chuma Chamtengo Wapatali.”
Onaninso
Baibulo Lolimba Kwambiri
Baibulo la Dziko Latsopano la Malemba Opatulika, lomwe linatulutsidwa mu 2013, ndi lolimba komanso lokongola kwambiri.


text:
BAIBULO LIMASINTHA ANTHU
”Ndinali Munthu Wachiwawa”
CHAKA CHOBADWA: 1960
DZIKO: FINLAND
POYAMBA: NDINKAIMBA NYIMBO ZAPHOKOSO KWAMBIRI
KALE LANGA:
Ndinakulira mumzinda wa Turku ndipo m’dera limene ndinkakhala, anthu ambiri anali osauka. Bambo anga anali katswiri wa masewera a nkhonya ndipo ineyo ndi mchimwene wanga tinkachita nawonso masewerawa. Nthawi zambiri kusukulu ndinkakonda kuchita ndewu. Ndisanakwanitse zaka 20, ndinalowa m’gulu linalake la achinyamata ovuta ndipo zimenezi zinandipangitsa kuti ndikhale munthu wachiwawa kwambiri. Ndinayambanso kuimba nyimbo zaphokoso ndipo ndinkafuna kudzakhala katswiri wa nyimbozi.
Ndinagula zida zoimbira ndipo ndinayambitsa gulu langa loimba. Pasanapite nthawi ndinakhala katswiri woimba m’gululi. Ndikamaimba, ndinkakonda kusokosera kwambiri. Chifukwa chakuti gulu lathu loimba linkakonda kuimba nyimbo zaphokoso kwambiri komanso tinkaoneka mosiyana ndi anthu ena, tinayamba kutchuka kwambiri. Izi zinapangitsa kuti tikamaimba kuzibwera anthu ambiri. Tinajambula maabamu angapo ndipo abamu yomaliza ndi imene anthu anaikonda kwambiri. Chakumapeto kwa zaka za m’ma 1980, tinapita ku America kumene tinakatchukitsa gulu lathu loimba. Tinaimba m’madera angapo ku New York ndi ku Los Angeles. Tisanabwerere kwathu ku Finland, tinadziwana ndi makampani ena ojambula nyimbo.
Ngakhale kuti ndinkasangalala ndi kuimba, ndinkaonabe kuti ndikusoweka chinachake pa moyo wanga. Sindinkasangalala ndi khalidwe la mpikisano komanso kudyerana masuku pamutu kumene anthu ogulitsa nyimbo zathu ankachita. Komanso ndinkakhumudwa ndi khalidwe langa loipa moti ndinkachita mantha chifukwa ndinkaganiza kuti ndikadzafa, ndidzakawotchedwa kumoto. Ndinkayesetsa kupeza mayankho a mafunso anga m’mabuku osiyanasiyana achipembedzo komanso ndinkapemphera kwambiri kuti Mulungu andithandize ngakhale ndinkaona kuti n’zosatheka kumukondweretsa.
MMENE BAIBULO LINASINTHIRA MOYO WANGA:
Kuti ndizipeza ndalama, ndinayamba kugwira ntchito ku positi ofesi. Tsiku lina ndinazindikira kuti mnzanga amene ndinkagwira naye ntchito anali wa Mboni za Yehova. Ndinamufunsa mafunso ambirimbiri ovuta koma mayankho ake omveka bwino ochokera m’Baibulo anandigwira mtima ndipo zinapangitsa kuti ndiyambe kuphunzira naye Baibulo. Nditaphunzira Baibulo kwa milungu ingapo, gulu lathu loimba linapatsidwa mwayi wojambulitsa nyimbo ku America ndipo zimenezi zikanatipezetsa ndalama zambiri. Uwu ndinaona kuti unali mwayi wanga umene sindinafunike kuuphonya.
Ndinauza amene ankandiphunzitsa Baibulo uja kuti ndinkafunitsitsa nditangotulutsa abamu imodzi ndipo ndikatero ndisiya kuimba n’kuyamba kugwiritsa ntchito mfundo za m’Baibulo pa moyo wanga. Iye sanandisankhire zochita koma anangondipempha kuti ndiwerenge mawu a Yesu amene amapezeka pa Mateyu 6:24. Lembali limati: “Kapolo sangatumikire ambuye awiri.” Nditazindikira tanthauzo la lemba limeneli, ndinadabwa kwambiri. Patapita masiku angapo, munthu amene ankandiphunzitsa Baibulo uja nayenso anadabwa ndi zimene ndinamuuza. Ndinamuuza kuti ndachoka m’gulu loimba pofuna kutsatira mawu a Yesuwa.
Baibulo linali ngati galasi loonera limene linkandithandiza kudziwa za khalidwe langa loipa. (Yakobo 1:22-25) Ndinazindikira kuti ndinali munthu wachiwawa komanso wonyada, ndinkatukwana, kuchita ndewu, kusuta ndiponso kumwa mwauchidakwa. Nditazindikira kuti ndinkachita zinthu zosemphana ndi zimene Baibulo limaphunzitsa, ndinakhumudwa kwambiri. Komabe, ndinkayesetsa kusintha khalidwe langa loipali.—Aefeso 4:22-24.
“Mulungu ndi wachifundo ndipo amafuna kuti anthu amene analapa machimo awo asamadziimbe mlandu chifukwa cha machimo omwe anachita m’mbuyo”
Nditangoyamba kuphunzira Baibulo, ndinkadzimvera chisoni ndikaganizira zoipa zimene ndinkachita ndisanayambe kuphunzira Baibulo. Koma wa Mboni amene ankandiphunzitsa anandithandiza kwambiri. Iye anandisonyeza zimene lemba la Yesaya 1:18 limanena. Lembali limati: “Ngakhale machimo anu atakhala ofiira kwambiri, adzayera kwambiri.” Lembali komanso malemba ena a m’Baibulo anandithandiza kudziwa kuti Mulungu ndi wachifundo ndipo amafuna kuti anthu amene analapa machimo awo asamadziimbe mlandu chifukwa cha machimo omwe anachita m’mbuyo.
Nditaphunzira za Yehova n’kuyamba kumukonda, ndinaganiza zoyamba kumutumikira. (Salimo 40:8) Choncho ndinabatizidwa m’chaka cha 1992 pa msonkhano waukulu wa Mboni za Yehova umene anthu ake anachokera m’mayiko osiyanasiyana. Msonkhanowu unachitikira mumzinda wa St. Petersburg, ku Russia.
PHINDU LIMENE NDAPEZA:
Panopa ndili ndi anzanga ambiri omwenso ndimalambira nawo limodzi. Nthawi zambiri timaimbira limodzi nyimbo zabwino ndipo timasangalala kwambiri ndi mphatso imeneyi yomwe ndi yochokera kwa Mulungu. (Yakobo 1:17) Mphatso ina yapadera ndi mkazi amene ndinakwatira dzina lake Kristina. Ineyo ndi mkazi wangayu, timachitira zinthu zambiri limodzi pa mavuto komanso pamtendere ndipo ndi munthu amene ndimauzana naye zakukhosi.
Ndikanakhala kuti sindine wa Mboni za Yehova mwina bwenzi pano nditamwalira. Kale ndisanayambe kuphunzira Baibulo, ndinkangogwa m’mavuto koma panopa ndimaona kuti moyo wanga ndi waphindu.